text:
Fall Tobbi fyri falsi
Perlur: Promillan var 1,66, men nær rendi Tobbi á skeltið í Hoyvík? Hvør sá tilburðin? Kundi løggan rokna seg fram til nær óhappið hendi? Oygjatíðindi kann avdúka, at sami politistur, sum tók løgtingsmannin varð brúktur, sum sannleikavitni, at stuðla sínari egnu frágreiðing. Hetta er ikki álitisvegjandi...
Oyggjatíðindi 4. januar 2006: Dan Klein, skrivar og greinar
- Málið um rúsdrekkakoyringina hjá Tórbjørn Jacobsen, løgtingsmanni, í summar, er avgreitt uttan at fara í rættin, upplýsti Finn Ougaard, varafúti.
Promillan hjá Torbjørn Jacobsen var 1,66. Vanliga revsingin fyri at koyra við einari promillu upp á 1,66 er 1.000 krónur í bót fyri hvørjar 25.000 krónur í ársinntøku og einki koyrikort í tvey ár.
Undir vanligum umstøðum koyra altíð tveir politistar saman fyri at stuðla frágreiðingini hjá hvørjum øðrum. Men ikki hesaferð, vísir politifrágreiðingin. Fyri at fella Tobba, vitnaði sami politistur, at hann um kvøldi, sum óhappið hendi um morgunin, koyrdi framvið skeltinum, sum tá var órørt.
Soleiðis setti løggan eitt tíðspunkt inn á roknistokkin fyri at »prógva« hvat promillan var tá óhappið hendi.
Tað vildi tí verið orðið hjá Tobba í móti løgguni!? Sjálvt um løgtingsmaðurin hvørki vil gera viðmerkingar, vátta ella avsanna innihaldið í politifrágreiðingini, er lítil ivi um, at hesar umstøður gjørdi, at Tórbjørn Jacobsen valdi semjuna, heldur enn rættarskipanina.
Vit vita øll, at løgreglan tók koyrikortið frá Tobba beinanvegin, men stutt eftir fekk løgtingsmaðurin kortið aftur við einari umbering!?
Síðani tók løggan aftur kortið. Vit upplivdu, at Tobbi vildi royna hvussu sterk imunverjan hjá løgtingsmonnum var, og um løggan kundi taka koyrikortið frá fólkavaldum uttan dóm.
Í rættinum fekk hann viðhald. Løggan kundi ikki taka kortið frá løgtingsmanninum.
Eftir hesa staðfesting, lat Tobbi kortið aftur til løgguna, til málið endaliga var avgreitt. Tað var eftir hetta, at løggan setti seg at brodera uppá politifrágreiðingina, og kundi loksins sleingja eina politifrágreiðing í andliti á løgtingsmanninum, har sami løgreglumaður stuðlaði sær sjálvum og borðið fangaði.
Av hendingum í árinum, helt Útvarpið tað vera nógv meira áhugavert, at Tobbi misti koyrikortið uppá eina sera ivasama politifrágreiðing, enn tað var, at partamaður hansara, Karsten Hansen, ikki mistið kortið.
Hetta hendi, hóast løgreglufólk, koyrilærarar og onnur serkøn hava úttalað, at fyrrverandi sýslumaðurin átti at mist kortið.
Tað gera øll onnur í somu støðu. Men Tobbi var nógv meira áhugaverdur.
Lítið álitisvekjandi.


c: text/html

text:
##med2##
- Hetta er so p....súrt, eg havi ikki orð fyri hesum. Orðini eigur ein vónbrotin føroyskur landsliðsmálverji, Teitur Matras Gestsson aftaná harmiliga 0-1 tapið uppá eitt rættiliga ivasamt sigursmál hjá Lyndon Dykes í 86. minutti.
Teitur Matras Gestsson heldur dystin í kvøld vera rættiliga átøkan dystin móti Danmark, har mótstøðuliðið megnar at knógva ein tepran 1-0 sigur heim. Teitur helt seg avgjørt síggja, at Lyndon Dykes rakti bóltin við hondini.
Teitur staðfestir eisini hvussu dýrt tað er, at vit ikki fáa mál uppá okkara málmøguleikar.
Á ljóðfíluni omanfyri ber til at hoyra samrøðuna Petur Asbjørn Lervig gjørdi við Teit Matras Gestsson aftaná 0-1 tapið fyri Skotlandi.
Føroyar – Skotland 0-1 (0-0)
0-1: Lyndon Dykes 86.
Føroyar: Teitur Matras Gestsson – Gilli Rólantsson Sørensen, Odmar Færø, Heini Vatnsdal (Hørður Askham, 58.), Sonni Ragnar Nattestad, Viljormur Davidsen (Petur Knudsen, 59.) – Hallur Hansson (John Frederiksen, 91.), Brandur H. Olsen, Gunnar Vatnhamar, Ári Mohr Jónsson – Jóan Símun Edmundsson (Klæmint A. Olsen, 93.)
Á beinkinum uttan at verða skiftir inn: Gunnar Nielsen, Mattias H. Lamhauge, Jóannes K. Danielsen, Jóannes Bjartalíð, Sølvi Vatnhamar, Tróndur Jensen, Hannes Agnarsson
Gult kort: Brandur Hendriksson Olsen
Venjari: Håkan Ericson
Hjálparvenjari: Eli Hentze

robotstxt: allowed

filter: keep


text:
KT Skivan
KT Skivan er supporteindin hjá KT Landsins og er opin kl. 8.00 - 16.00 gerandisdagar, fríggjadag tó til kl. 15.00. Starvsfólk svara á tlf.: 35 24 90. Um bráðfeingishjálp er neyðug uttanfyri arbeiðstíð, ber til at verða umstillaður til alarmtelefonina.
Tað er týdningarmikið, at atgeingið til on-line tænasturnar í Landsnet, m.a. net-mappur og teldupost, er tøkt hjá øllum brúkarum í vanligari arbeiðstíð [1].
Hetta er eisini galdandi uttan fyri vanliga arbeiðstíð, t.v.s. í úrtíð, men í hesum tíðarskeiði kann brúkarin ikki vænta sama tænastustig í sambandi við feilrættingar. Nýtslutíðin á 99% er tó bæði galdandi í vanligari arbeiðstíð og í úrtíð.
Vanlig arbeiðstíð
Úrtíð
[1] Vanlig arbeiðstíð er at skilja sum tíðarskeiðið, tá Landsnet kann væntast at verða brúkt við fullum funktionaliteti og vanligum tænastustøði, og tá flest samstundisbrúkarar brúka Landsnet.
[2] Talan er um mest loyvdu tíðina frá ein fráboðan við raðfesting 1 (kritisk) verður móttikin í KT Skivuni, til arbeiðið við at loysa trupulleikan er farið í gongd.
Allar fráboðanir um feilir og trupulleikar skulu beinast til KT Skivuna. KT Skivan raðfestir trupulleikar eftir hesum uppbýti:


text:
Seyma hesa flottu toilettaskuna (ella sminkutaksu... ella hvat man nú vil kalla tað).
Finn restir av onkrum vøkrum toyi fram, skal helst verða nokkso tjúkt. Á myndini er brúkt eitt slag av kunstigum skinn toyi.
Klipp 2 stykki, stødd: 17 cm x 12,5 cm. Kasta hesi bæði toystykkini um við overlookara, ella siksakka við seymimaskinuni á øllum 4 síðunum.
Finn onkur pen bond fram, ella skrábond at pynta við. Her er valt gullband 3 mm breitt.
Seyma bondini á skák niðaneftir og omaneftir sum á myndini. (2 cm. er millum bondini)
Lýnlás: Set fyrst tann eina partin av lýnlásinum í við knappanálum ovast á tí smølu síðuni. Lýnlásið skal seymast, meðan toyið vendir rætt móti røttum . Seyma tað fast.
Set síðani hin partin av lýnlásinum í við knappanálum á hitt tøjstykkið og seyma fast.
Legg síðani bæði stykkini saman rætt móti røttum við knappanálum, og byrja at seyma frá lynlásinum og runt allan vegin, til tú kemur upp hinumegin lynlásið.
Minst til, tá ið man byrjar at seyma, at seyma nøkur sting aftur og fram fyri at hefta tráðin væl.
Vend toynum upp gjøgnum lýnlásholið. Koyr ein stokk ella okkurt spískt niður í bæði hornini niðast fyri at fáa hornini at síggja spísk út.
So er henda tta taska liðug!


text:
Páskaregg
Rulla páskaregg[rætta | rætta wikitekst]
Tað er føroyskur siður at rulla páskaregg annan páskadag. Hartkókað egg, sum ofta eru málað ella á annan hátt prýdd, verða rullað oman bakkan, til tey brotna, og síðani eiga tey at verða etin. Tað gerst tó alt vanligari, at eggini ikki verða etin. Tá koma átufreku likkurnar ístaðin.
Í Havn eru Gamla Hoyvíkin, Hoydalar og KFUK-bøurin (í Varðagøtu) populer støð at rulla páskaregg.
Ein sangur er gjørdur um at rulla páskaregg, hann eitur heilt einfalt "Rulla páskaregg".


text:
Kaving
Kavarar kanna undirsjóvarheimin so langt, sum niður slepst. Kavarar fóru tíðliga í tíðini at nýta kavarakúpu til vísindaliga gransking í sjónum. Kúpurnar vóru smáar, fyltar við luft og loraðar niður í dýpi. Fáar metrar undir vatnskorpuni eru hugtakandi sjódjór, marglitt koralriv og løgnir kneysar. Í havbotninum eru skipsvrak, summi hava ligið har í øldir. Í summum vrakum eru myntir, pottar og annað, ið sigur frá umstøðunum hjá fólki tá á døgum. Kavarar kunnu eisini arbeiða undir kavi. Teir umvæla bygningar undir kavi, til dømis boripallar, og granska lívið á havbotninum. Ikki er púra vandaleyst at kava, og kavari má halda strangar trygdarreglur.
So djúpt er niður á botn í djúphøvum, at hagar slepst bara í kavbáti.
Kavaraútgerð[rætta | rætta wikitekst]
Tá ið vit kava á grunnum vatni, halda vit ondini og svimja undir vatni, men vit fáa ikki verið ov leingi undir í senn. Tað kann kavari, tí hann hevur luftfløsku hjá sær. Andingartólið hjá kavara er luftfløska við trýststillandi slangu og ventili, haðandi luft fer upp í munnstykkið. Luftin í fløskuni er nógv samantrýst, tí kavarin fær ikki andað uttan so, at sama trýst er í luftini sum í sjónum uttan um hann. Ventilurin á munnstykkinum ger, at trýstið er soleiðis, at kavarin fær andað. Serútgjørdur kavari kann í mesta lagi kava niður á umleið 500 m dýpi. Ílatin kavarabrynju ber til at kava djúpari og vera longur undir, og hon forðar vandamiklu kavarasjúkuni. Brynjan fjalir allan kroppin, og innan í henni er vanligt lufttrýst, so kavarin andar reint súrevni úr súrevnisfløskum. Hann andar við andingartóli ella kavaralunga og er latin í vátbúna, ið heldur kropshitanum. Djúpari vit fara, meiri søkka vit, og tí er kavari í flotvesti, sum ber honum uppi. Har, ið djúpari er, verður kavað við kavbáti.
Kavingarstøð[rætta | rætta wikitekst]
Í Kyrrahavsoyggjum, Kalifornia, Avstralia og Karibia eru fleiri góð kavingarpláss.
Kavingarstøð í Føroyum[rætta | rætta wikitekst]
Hitalagið í sjónum og luftini er sera lýtt, hóast Føroyar liggja so norðarlaga. Hitin í sjónum liggur millum 4 og 11 °C, alt eftir árstíðini. Havið kring Føroyar sigst vera eitt hitt reinasta í verðini, og kring oyggjarnar eru hópin av góðum og vøkrum plássum at kava. Besta sýnið er í tíðarskeiðnum frá oktober til februar. Um summarið økist framleiðslan av plantuæti, og tí er sýnið ikki av tí besta. Sýnið er tó sera ymiskt og verður í mesta lagi 15 til 20 m um summarið. Í vetrarhálvuni kann Sýnið verða heilar 30 m, og miðalhitin í sjónum liggur um 6 °C.
- Heljareygað og taraskógurin, Hoyvík. Í helluni Heljareygað er eitt op í sjálvari helluni við stórari holu undir vatnskorpuni. Opið er 1,5 m í tvørmáli og er fjalt við tara. Sera gott stað til náttarkav. Verður kavað í myrkri, er ofta mureldur í sjónum. Ljósi úr erva skapar eina hugtaknadi pallmynd. Uttanfyri holuna sært tú stóran tarðaskóg, sandbotn og stórar klettar. Djóralívið er ríkt við einum hópi av fiskayngli, krabbum, sniglum, rækjum og øðum. Hendinga høgguslokkur sæst eisini.
- Lincoln City, Tórshavn. Bretski trolarin Lincoln City, sakk undir Seinna heimsbardaga út fyri Havnar Vág, tá týskt flogfar slepti bumbur niður yvir hann. Seinni er vrakið reinsað fyri krút og sprongt í smærri stykkir. Skipsvrakið er nú uml. 6 metrar til hæddar og liggur á einum sandheyggi um 100 metrar úr molahøvdanum mótvegis Argjalandinum. Neyðugt er at kava úr báti fyri at koma til vrakið. Vrakið liggur líkasum í tveimum, ein sunnari partur og ein norðari. Vrakið er sera illa farið, tó ber til at síggja nakrar plátur stinga seg einar 6 m upp frá botninum.
- Taravøkstur, Hvítanes. Havbotnurin á hesi leiðini er grýtutur, og har er taraskógur við fjølbroyttum djóra- og plantulívi. Sunnantil á víkini er basaltveggur.
- Kjalnes. Eitt frálíkt stað at kava í so gott sum øllum veðri.
- Tjørnuvík. Tari og grót er á sandbotninum, og nakrar áhugaverdar gjáir eru við endan á molanum. Her sært tú ofta steinbít, taskukrabba og havtasku. Í víkini er bæði sandbotnur og steinbotnur.
- Triumfbogin, Lærgjógv. Triumfbogin er ein hola í bergvegginum, sum tú kanst svimja ígjøgnum. Heiti Triumfbogin er einans kent og nýtt millum kavarar. Á vegginum í holuni er litfagurt lív. Gjøgnum tvey hol í grótloftinum kagar sólin niður á sjógvin. Í ringum veðri verður frárátt óroyndum kavarum at kava, tí tá er súgur.
- Æðuvík. Í Æðuvík, sunnast á Eysturoynni, er náttúruhavn. Dýpið er 10 m og berg er á báðumegin. Uttanfyri munnan eru stórir klettar og eitt fjølbroytt dýra- og plantulív.
- Krabbi, Elduvík. Í Elduvík eru fleiri møguleikar at kava. Ein er at fara út í við lendingina í bygdini, annar møguleiki er at fara út í við lendingina i gjónni. Botnurin er flatur við stórum klettum og rennum.
- Rinkusteinar, Oyndarfjørður. Rinkusteinar eru tveir stórir klettar, har tann eini enn rinkar, meðan hin er bundin av tveimum steinum, sum eru kominr at standa fyri. Søgnin sigur, at steinarnir eru tvey sjórænaraskip.
- Vrak, Flesin.
- Gróthústangi, Leitisvatn. Eitt øðrvísi og áhugavert kav er í Leitisvatni, við Gróthústanga. Her hevur tú møguleika at síggja lutir av flogfari frá Seinna veraldarbardaga.
- Miðvágur. Kavað verður á sunnaru síðu á fjørðinum.
- Øravík. Vatnið er reint og havbotnurin taravaksin.
- Tjaldavík. Nakað úti á firðinum, uttan fyri Øravík, er víkin Tjaldavík.
- Langaskel, á Økrum. Suðuri á Økrum er frálíkt at kava. Her er nógv langaskel. Plássið er ómetaliga vakurt, og tú svimur millum stórar klettar í einum fjøltáttaðum taraumhvørvi. Ert tú heppin, sæst eisini toskur og onnur fiskasløg. Søgnin sigur, at eitt skip úr Vesturindiu gekk burtur á hesum leiðum.


text:
Biogassverkið, FÖRKA, sum Bakkafrost eigur, hevur longu gjørt mun á grønu kósini. Verkið fór í gongd í september 2020, og tíðarskeiðið september - desember 2020 framleiddi FÖRKA 1357 MWt til SEV. Tað er eitt prosent av samlaðu elframleiðsluni í tíðarskeiðnum, ið svarar til elnýtsluna hjá 1200 húskjum. Leggja vit hetta út á alt árið 2020, so stóð FÖRKA fyri 0,3 prosentum av elframleiðsluni tilsamans.
Harumframt fekk Fjarhitafelagið, sum SEV eigur helvt um helvt saman við Tórshavnar kommunu, gagn av nýggja virkinum. FÖRKA veitti Fjarhitafelagnum 732 MWt í síðsta ársfjórðingi 2020. Tað svarar til hita og heitt vatn hjá umleið 122 húsarhaldum. Málið er, at Fjarhitafelagið fær 1,3 MWt av grønari hitaframleiðlsu um samdøgrið frá FÖRKA – svarandi til hita og heitt vatn til 400 sethús.
FÖRKA fær hita og elorku burtur úr eitt nú mykju, slógvi og burturkasti frá laksavinnuni. Talan er um lívfrøðiligt burturkast, sum fer ígjøgnum eina tilgongd á virkinum, har lívfrøðiliga gassið frá burturkastinum verður brúkt til ein gassmotor, ið gevur Fjarhitafelagnum hita, og sum veitir elmegi til SEV.
Avlopið frá lívfrøðiligu tilgongdini kemur útaftur sum tøð til landbúnaðin, og tað hevur við sær, at innflutningurin av kunsttøðum kann minka í komandi árum.
- Byrjanin hjá virkinum hevur gingið betur enn væntað, og vit hava tikið meiri biomassa inn, enn vit upprunaliga høvdu roknað við. Frameftir ber til at taka ímóti nógvum øðrum lívrunnum burturkasti, t.d.frá bryggjarí og bakaríum, sum kann vera við til at menna framleiðsluna, sigur Fróði Mortensen, stjóri í FÖRKA.
Hákun Djurhuus, stjóri í SEV, fegnast um góðu gongdina, sum er eitt gott ískoyti á grønu kósini.
- Tess fleiri ymiskar orkukeldur vit fáa bygt inn í orkuframleiðsluna, tess fleiri bein hava vit sum eitt grønt samfelag at standa á. Og skjótari røkka vit málinum um 100 prosent grøna elorku á landi, sigur Hákun Djurhuus, stjóri í SEV.
Hans Christian Dam, stjóri í Fjarhitafelagnum, fegnast eisini um, at biogassverkið er knýtt upp í fjarhitaskipanina.
- Hetta er fyrsti grøni hitin, sum ikki stavar frá brennistøðini á Hjalla ella frá avlopshita frá Sundsverkinum. Og vit ætla at halda fram at byggja bæði vindorku og sjóvarhita inn í skipanina, sigur Hans Christian Dam, stjóri í Fjarhitafelagnum.


text:
Bingokúlu rice krispies køka
Arbeiðsháttur
Arbeitsháttur:
Byrja við at gera botnin, koyr smør, kóki sjokulátu, bingo kúlur og syrup í eina grýtu, og smelta alt saman við miðal hita. Síðani kemur rice krispies í, og rør alt væl saman, soleiðis at alt er dekka væl við sjokulátuni.
Koyr síðani rice krispies blandingina í ein form, og stilla formin inn í køliskápið í umleið 60 min.
Byrja síðani at gera lakres sósina, við at koyra bingokúlurnar og róman í eina grýtu, og smelta alt væl saman við lágum hita.
Stoyt lakres sósina útyvir botnin og píska róman, og pynta til seinast við berum eftir egnum ynski.
TilfarTilfar:
Botnur:
100 gr. Smør
100 gr. Kóki sjokuláta
3 spk. Syrup
150 gr. Bingo kúlur
200 gr. Rice krispies
Lakres sós:
150 gr. Bingo kúlur
2-3 spk. Róma
Omaná kakuna:
250 ml. róma
Pynta við berum eftir egnum ynski


text:
KRIS HEVUR TIL ENDAMÁLS
KRIS er ein sjálvboðin hjálparfelagsskapur, hvørs endamál er at geva tí misnýtta
vegleiðing og hjálp, og at upplýsa um kynsligan ágang. Ítøkiliga arbeiðið hjá
Kris er sostatt í tveimum.
- KRIS hjálpir og stuðlar ungum og vaksnum, ið hava verið fyri kynsligum ágangi, og næstringum teirra.
- KRIS upplýsir um kynsligan ágang og um fyribyrging ímóti kynsligum ágangi.
KRIS arbeiðir málrættað við at gera tey, ið hava verið fyri kynsligum ágangi, før fyri at liva eitt vanligt lív og geva teimum vónina aftur um eina betri framtíð
FELAGSSKAPURIN KRIS YNSKIR:
- Null hugsjón, um kynsligan ágang móti børnum í Føroyum.
- At seta eina miðstøð á stovn í Føroyum, fyri fólk sum eru kynsliga misnýtt. Miðstøðin sum KRIS ætlar at skipa, er eftir sama mynstri sum í mong ár hevur verið nýtt í Noreg. Endamálið er at savna misnýtt á eina felags miðstøð, har tey kunnu koma fyri seg aftur.


text:
Fílabeinsstrondin
Tjóðveldið Fílabeinsstrondin (alment franskt heiti: République de Côte-d'Ivoire) er eitt land í Vesturafrika. Í norðri hevur Fílabeinsstrondin mark við Mali og Burkina Faso, í eystri við Gana, og í vestri við Liberia og Guinea. Almenna málið er franskt.
Politikkur[rætta | rætta wikitekst]
Mannarættindabrot[rætta | rætta wikitekst]
Bæði deildir, sum stuðla fyrrverandi forsetanum á Fílabeinstrondini Laurent Koudou Gbagbo og núverandi forsetanum Alassane Ado Dramane Ouattara, framdu kríggsbrotsverk og brot á mannaættina, í blóðuga stríðnum, sum tók seg upp aftaná valið í desember 2010 [1]. Alassane forseti hevur higartil ikki fordømt hesum ræðugerðum. Hetta kann tulkast, sum tekin um, at hansara trygdardeildir og aðrir vápnaðir bólkar, hava fingið grønt ljós til at halda fram við bardøgunum. Heitt verður á Alassane, um alment at fordøma bardøgunum og at steðga øllum álopum á sivila fólkið alt fyri eitt. Mannarættindabrot verða framhaldandi framd mótvegis veruligum ella ímyndaðum stuðlum hjá fyrrverandi forsetanum Gbagbo. Mannarættindabrotini verða bæði framd í Abijan og í vestara partinum av landinum. Eitt kanningarlið hjá Amensty International hevur verið á Fílabeinstrondini, í gott tveir mánaðir, og samlað meira enn 100 frágreiðingar frá vitnum og fólki, sum hava yvirlivað massakrina, sum fór fram tann 29. mars 2011 í Duékoué, sum liggur umleið 500 km. vestan fyri Abidjan, og granna bygdinum. Allar frágreiðingarnar frá vitnum bera boð um, at drápini eru systematisk útvald og framd av hermonnum í FRCI (Forces Républicaines de Côte d'Ivoire), sum varð stovnað av núverandi forsteta Alassane tann 8. mars í 2011 [2]. FRCI herdeildin hevur dripið hundraðtals menn í øllum aldrum, vegna teirra politisku sannføring og etniska samleika.
Áðrenn menninir vóru dripnir, vóru teir bidnir um at upplýsa navn teirra og vísa samleikaprógv. Nøkur av samleikapróvnum vóru funnin undir liðini av líkunum. Frá 6. til 8. mai í 2011 vóru fleiri bygdir niðurbrendar og fleiri fólk dripin. FRCI rættvístgjørdi hesar gerðir við at siga, at teir leitaðu eftir vápnum. Síðan desember 2010 hava deildir, sum hava stuðla Gbagbo eisini hava framt kríggjsbrotsverk og brot móti mannaættini, harmillum morð, píning og neyðtøkur. Síðst í februar mánaði fóru deildir, sum stuðla Gbagbo, inn í eitt tætt bygt grannalag í Abijan, har fólk, sum stuðla Alassane hildu til, og drupu fleiri fólk. Stríðið, sum hevur valdað seinastu seks mánaðarnar hevur ført til, at túsundtals fólk eru flýdd og eru tramautiseraði.
Búskapur[rætta | rætta wikitekst]
Fílabeinsstrondin sigst vera eitt tað tryggasta landið í Afrika, bæði politiskt og búskaparliga. Ein av atvoldunum er, at landið hevði sama forseta, Félix Houphouët-Boigny (f. 18. oktober 1905 – d. 7. desember 1993), í 33 ár, 1960 til 1993. Hann legði dent á, at landið skuldi flyta út ymiskar vørur, tí at tað er ein av fortreytunum fyri sterkum búskapi. Týdningarmestu landbúnaðarvørurnar eru kaffi og kakao. Bøndurnir dyrka eisini bummull, frukt og tubbak og hava eisini skógarvinnu.
Borið saman við flestu lond í Afrika er Fílabeinsstrondin rættiliga ríkt land. Ein ein av orsøkunum er, at myndugleikarnir hava lagt seg eftir, at bøndurnir dyrka ymiska grøði. Einki land í heiminum dyrkar so nógv kakao sum Fílabeinsstrondin - summi ár kemur 1/3 av øllum kakao haðan - men kapping úr Landsynningsásia kann fara at broyta hetta. Einki annað land í Afrika dyrkar so nógv kaffi, og teir dyrka eisini ananas og bananir.
Fyrr vóru stórir skógir á Fílabeinsstrondini. Har vaks nógvur dýrur viður, sum til dømis íbinholt og mahogni. Nú er næstan eingin skógur eftir. Í mong ár var skógarvinna álitið í búskapinum, og nógvur viðarútflutningur var hildin at vera ein av útvegunum at vinna á uttanlandsskuldini. Stórir skógir vórðu høgdir niður og lendið lagt inn til kaffi- og kakaolundir. Nú verður roynt at bjarga tí skógi, sum eftir er, og farið er eisini at gróðurseta trø.
Fólkið[rætta | rætta wikitekst]
Fleiri enn 60 fólkasløg eru á Fílabeinsstrondini, og samanumtikið liva tey friðarlaga saman. Eitt av hesum fólkum er danfólkið, djúpt inni í skógunum fyri vestan. Tey eru gitin fyri at duga væl at skera í træ og gera m.a. træskortar, sum limirnir í serligum loyniligum felagsskapum brúka, so at eingin skal vita, hvørjir teir eru. Bara limirnir í hesum felagsskapum sleppa at dansa styltudansin hjá danfólkinum.
Átrúnaður[rætta | rætta wikitekst]
Kúpan á størstu kristnu kirkju í heiminum (La Basilique Notre-Dame de la Paix) dagar høgt upp um húsatekjurnar í lítla býnum Yamoussoukro, sum fyri stuttum varð gjørdur til høvuðsstað á Fílabeinsstrondini. Gamli forsetin, Boigny, hevði sjálvur eftirlit við arbeiðinum, kirkjan varð liðug í 1989. Hon var ovurdýr at byggja, men har eru 7 000 sessir, og í túninum fáa 350 000 fólk verið - tríggjar ferðir so nógv fólk, sum búgva í býnum. Funnist varð harðliga at forsetanum fyri at seta í verk so ræðuliga dýra bygging í einum landi, har enn er stórt fátækadømi.
Hagtøl[rætta | rætta wikitekst]
- Kristindómur: 37,5 %.
- Islam: 37,5 %.
- Afrikanskir átrúnaðir: 25,0 %.
Mentan[rætta | rætta wikitekst]
Fílabeinsstrondin gjørdist sjálvstøðugt ríki í 1960, tá hevði landið verið franskt hjáland í 400 ár. Landið hevur enn nógv samband við Frakland. 240 km sunnanfyri høvuðsstaðin liggur Abidjan. Hesin nýmótans havnabýurin við glampandi háhúsum er størsti býur í landinum. Í Abidjan eru nógvir snøggir mótahandlar og fínar matstovur, ið eru merkt av franskari ávirkan og minna um, at landið hevur staðið undir Fraklandi. Mangir bankar í Abidjan og aðrar fyritøkur húsast í háhúsunum uppi á heygnum í býnum. Abidjan var høvuðsstaður á Fílabeinsstrondini til 1991, tá ið Yamoussoukro gjørdist høvuðsstaður.
Keldur[rætta | rætta wikitekst]
- ↑ http://web.archive.org/web/20110912103014/http://amnesty.org/en/library/asset/AFR31/002/2011/en/bb769d9e-874f-442e-9454-993977a35f95/afr310022011en.pdf
- ↑ http://www.amanien.info/actualite-1860-colonel-kouassi-patrice-porte-parole-des-forces-republicaines-de-cote-d-ivoire-ordonnez-nous-obeirons-commandez-nous-executerons.html?PHPSESSID=99f4511af43df8d353be5e1306ccdf08


text:
Fríggjadagin 4. apríl verður Ítróttasamband Føroya 75 ár. Í tí sambandi verður nýggj bók løgd fram, sum serliga lýsir seinastu 25 árini hjá ÍSF og føroyskari ítrótt. Móttøka verður í Posthúskjallaranum í Tórsgøtu í Havn kl. 15 – 17 fríggjadagin. Ítróttasavnið hjá ÍSF gevur bókina út, og Uni Arge hevur skrivað.
ÍSF varð stovnað 4. apríl í 1939 á Sjómansheiminum í Havn. Stigtakari til felagsskapin var ítróttaráðgevin, Poul E. Petersen, sum gjørdist fyrsti forsetin í ÍSF. Á stovnandi aðalfundinum vóru sjey ítróttafeløg, Neistin, SÍ, VB, EB, HB, Havnar Róðrarfelag og Havnar Fimleikafelag.
Í dag eru 16 sersambond í ÍSF og 120 ítróttafeløg. Níggju sersambond hava altjóða limaskapir. Síðan 1989 hevur ítróttaliga menningin verið stór, ikki minst orsakað av oyggjaleikunum og altjóða luttøkuni hjá fleiri ítróttagreinum. Fleiri týðandi útbyggingar eru eisini framdar.
Nýggja bókin kallast “Føroyar framá – ÍSF 75 ár.” Hon lýsir gongdina seinastu 25 árini, men leitar eisini longri aftur í tíð at fáa sett gongdina í samanhang. Dentur er serliga lagdur á at geva eina heildarmynd av støðuni og ikki at siga søguna hjá hvørjum sersambandi sær.
Á móttøkuni fríggjadagin fara Petur Elias Petersen, ÍSF-forseti, og Hannis Joensen, formaður í Ítróttasavninum, at bjóða vælkomin, og Uni Arge fer at greiða frá nýggju bókini. Bøkur um ÍSF komu eisini út í sambandi við 25 ára dagin í 1964 og 50 ára dagin í 1989. Møguligt verður at ogna sær eintøk av nýggju bókini.


text:
Fyri at so nógv sum møguligt kunnu fáa ágóðan av summarhúsinum, er neyðugt at avmarka møguleikan fyri bíleggingum.
Húsini verða fyrst og fremst útleigað til limir. Um húsini eru tøk 14 dagar framman undan ella styttri, so verða tey eisini leigað út til onnur (feløg ella einstaklingar).
Framleiga av húsinum er ikki loyvd.
Háárstíð: 15. mai - 15. september
Tú kanst leiga húsini eina ferð í háárstíð og kann leigumálið í mesta lagi vera 5 dagar. Leigumál fyri háárstíð kunnu bert gerast fyri eina háárstíð í senn. Bíleggingar fyri háárstíð kunnu í fyrsta lagi gerast 15. september árið fyri.
Serligar tíðir, t.e. jól, páskir, hvítusunna og heystfrítíð
Leigumál kunnu í mesta lagi vera 7 dagar. Tað ber ikki til at leiga summarhúsið til somu høgtíð ella heystfrítíðina tvey ár á rað.
Aðrar tíðir
Tú kanst í mesta lagi leiga húsini 7 dagar í senn. Bíleggingin er ikki ávirkað av møguligari bílegging í háárstíð.
Farast skal væl um húsini, sum sjálvandi skulu latast aftur í sama standi, sum tá tey vórðu útleigað. Endurgjald verður kravt fyri skaðar á innbúgv og útbúnað.
Leigari má sjálvur taka seingjarklæðir og handkløð við.
Samdøgursprísurin er 300 krónur fyri limir. Leigan fyri ikki-limir er 600 kr. fyri samdøgrið. Leigan skal verða goldin í seinasta lagi tvær vikur undan vitjanini.
Goldið verður í minsta lagi fyri eitt samdøgur (gerandisdagar) og/ella fyri tvey samdøgur í vikuskiftinum.
Tey, sum leiga húsini, hava skyldu til at halda møguligar almennar ásetingar, sum verða settar í sambandi við útleigan, og leigarin ábyrgdist fyri teimum, meðan leigutíðin er.
Ikki er loyvt at roykja inni í húsinum. Heldur ikki er loyvt at hava húsdjór inni.
Um avboð verður givið styttri enn 14 dagar undan avtalaða leigutíðarskeiðinum, tá verður full leiga tikin.
Samtykt á nevndarfundi 02.09.2014


text:
Arctic Viking fer nú at fiska tosk í Barentshavinum
vinna11-10-2021 - 15:02 - Jóanis Nielsen
Kollfjarðatrolarin Arctic Viking, sum hevur verið til rækjufiskiskap í russiska partinum av Barentshavinum, kom í gjárkvøldið á Kollafjørð, teir hava fiskað 270 tons, sum verður landað í Kollafirði í dag.
Arctic Viking verður nú riggaður til at fara á toskaveiðu í Barentshavinum, broytingarnar á fabrikkini verða gjørdar á MEST í Havn, arbeiðið er mett at taka tríggjar vikur.
Tað vóru 17 mans við Arctic Viking til rækjufiskiskap, skipari var Esmar Petersen.


text:
16. September 2019 varð hátíðardagur fyri Ítróttarfelagnum Svani, sum fillir 10 ár í ár. og vóru uml 150 fólk samlað. Byrjað varð við einum ítróttartiltaki í Bylgjuni í Runavík. Torbjørn Jacobsen setti dagin, Ælaboðin spældi nøkur løg og Loppurnar frá Fimleikafelagnum Ljósið framførdu tvær seriur. Síðan var ítróttur á skránni og øll kundu verða við. Eftir hetta varð farið niðan í Skótahúsið við Løkin til eitt sera hugnaligt borðhald við góðum mati. Til borðhaldið vóru tónleikainsløg og vóru nøkur, sum fluttu fram røðu. Millum ein teirra helt formaðurin í Svani, Hendrik Olsen, eina røðu sum kann lesast niðanfyri. Hetta hevur verið ein sera hugnaligur, stuttligur og góður føðingardagnur. Eitt sera væleydnað tiltak.
Svanur á flogi í 10 ár
Nú eru 10 ár liðin síðan Svanur fór á flog – tann 16. februar 2009. Hesi ár hava verið sera hendingarík og spennandi. Tað kundi verið mangt at trivið í gjøgnum hesi 10 árini, men í stuttum vil eg greiða frá, hvat felagið ger og einkulta hending á hesi 10 ára longu ferð.
Ítróttarfelagið Svanur hevur til endamáls at menna ítrótt fyri rørslu- og menningartarnað í Eysturoynni, og at fremja rørslu og kappingarítrótt hesum at gagni. Eisini at vekja ans millum rørslu- og menningartarnað fyri týdninginum av at íðka ítrótt, bæði til likams og sálar.
Fyrsta tíðin fór við, at fáa skipað felagið, og at fáa tey praktisku tingini uppá pláss. Tað kostar at koma í gongd og tí var neyðugt við fíggjarligum stuðlum – í dag er EM-asfalt okkara høvuðsstuðul. Eisini hava vit fingið stuðul frá øðrum fyritøkum og einkulpersónum, sum eru limir í felaganum.
Eitt, sum felagið hevur merkt, er tann hjálpandi hondin, sum altíð er til staðar – tær eru fleiri í tali. Her hevur felagið merkt ein serstakligan stóran stuðul, sum hevur gjørt, at felagið ikki hevur havt tær stóru útreislunar.
Tá tiltøk hava verið hava kommunur lagt hølir til meðan útgerð, flutningur, matur v.m. hevur mest sum alt verið gjørt sjálvboðið. Hetta seta vit sera stóran prís uppá.
Sjúðrur Højgaard gørdi okkara búmerkið har tann fevnandi svanurin vísur sín samleika fyri felagið, sum er fyri menningar- og rørslutarnað. Diana Jacobsen hevur so meistarliga snikkað flaggið til.
Sum ein partur av endamálinum, hevur Svanur í dag fingið fleirið virksemi upp at standa. Her kann nevnast Boccia, sum er á Strondum og Runavík, fótbóltur á Toftum og sviming í Leirvík. Hetta síðsta árið hava vit eisini roynt hondbólt á Glyvrum.
Svanur skipar eisini hvørt ár fyri Jólahugna, SvanaCup og er við á mentunardøgum og stevnum har m.a. politikkarar hava fingið høvi at roynt seg í boccia.
Svanur hevur eisini flogið uttan fyri landoddanar. Her kann nevnast at limir í Svani hava verið við til at mynda toymir, íð m.a. hava verið í:
Los Angeles til Spescial Olypics
Athen til Special Olympics
Fótbóltskapping í Íslandi
Onglandi til boccia
Minist serliga síðst nevnda túrin:
Hetta var ein serligur túrur, tá hugsað verður um ferðina heim. Tað varð farið frá Stansted flogvølli uttan fyri London, har vit nú gleddu okkum at koma heim eftir eitt langt vkuskiftu uttan fyri Liverpool har íðkarnir høvdu kappast í boccia.
Tá vit nærkast Føroyum fáa vit at vita, at mjørki er og vit tí koma at bíða til tað lýsnar. Eftir at hava gjørt eina miseydnaða roynd at lenda varð farið til Íslands at fylla brennievni á. Tá vit nærskast Íslandi sigi eg við ein av luttakarunum: “Nú fingu vit eisini vitjað Ísland á túrinum”. Tað helt hann lítið um, og helt fyri at Magni Arge hevði fulla ábyrgd av, at vit ikki fingu lent.
Eftir bunkringina varð enn ein roynd gjørd at lenda í Vágunum. Tá tað heldur ikki eydnaðis hesaferð fóru vit til Bergen har vit yvirnáttaðu. Dagin eftir gjørdu vit aftur eina roynd uttan eygnu, og varð tí farið til Glasgow at yvirnátta. Tá flogið var til Glasgow spyr ein ferðandi, hvar vit nú fóru. Tá greiði eg teimum frá, at vit nú eru á veg til Glasgow har vit skulu yvirnátta. Tá helt viðkomandi fyri, at tað kundi ikki passa. Tey vóru 10 í einum feralagi og høvdu koyrt í einar 4 tímar til Stansted fyri at koma umborð á hetta flogafar til Føroyar og nú at yvir nátta í Glowsagow – bert hálvan annan tíma frá har, tey komu. Tað ljóðar sum ein skrøna!
Her skal til seinast viðmerkast, at túrurin ið skuldi taka 2 tímar vardi nú tríggjar dagar. Henda tíðin virkaði ikki so drúgv, sum ein skuldi trúð, av tí at okkara íðkarar settu sín dám á hotellinum og góðu onga ónøgd til kennar.
Felagið er í dag 10 ár og eru vit stolt av at kunna halda henda dag. Tá hugsað verður um at flogið hevur verið víða er Svanur nú vaksin og vorðin meira sjónligur.
Sum felag og nevnd var okkara uppgáva at fáa Svan á flog og meta vit at hann er koma væl frá hesum. Men ein kemur ikki á flog uttan ein góðan start og var tað eisini í hesum føri.
Kveikjanin til hetta kom frá trimum persónum (Dan Lamhauge, Marjun í Jákupsstovu og Jastrid Weihe) , sum Dan Lamhauge skal greið nærri frá.
Eg vil vegna nevndina hjá Svani og teimum aktivu íðkarunum takka fyri stuðul og takka øllum teimum, sum hava staðið og framvegis standa felagnum nær. Uttan tykkum hevði tað verið tunkt, um ikki ómøguligt, at verið á flogið.
Takk fyri øll somul!
Og stórt tillukku á 10 ára degnum
Hendrik Olsen, formaður í Ítróttarfelagnum Svanur.


text:
Helena Heinesen Rebensdorff við listafólkanavinum Brimheim hevur verið nógv umrødd í donskum og í føroyskum miðlum seinasta góða árið. Ferð eftir ferð hevur hon bergtikið áhoyrarar og ummælarar við einastandandi útgávum og framførslum - tað nýggjasta er konsertin fríggjakvøldið á SPOT Festivalinum, sum fekk ómetaliga góð ummæli frá millum annað Soundvenue og Gaffa.
Í dag letur Brimheim úr hondum nýggjasta staklagið ‘Poison Fizzing On a Tongue’, sum er við á fyrstu útgávu hennara ‘Cant Hate Myself Into a Different Shape’, sum kemur út í januar.
– Sangurin er ein uppspunnin frásøgn um at vera fangað í einum klaustrofobiskum rúmi við einum eitrandi menniskja. Beinleiðis skilt, sum at vera í parlagi við ein narsissisti ella psykopati. Frásøgnin kann eisini vera metaforisk, har høvuðspersónurin í tekstinum er fedraveldið, sum har vísir á, hvussu internaliseraður kynjamismunur og kvinnuhatur fer fram í okkum øllum. Á tann hátt snýr sangurin seg eisini um allar teir innaru bardagarnar, eg sjálv havi bart fyri at sleppa av við handan hugsanarháttin, sigur Helena Heinesen Rebensdorff.
– Tað er upp til lurtaran at tulka tekst og myndaburð, sum eg nýti - tað er við vilja, at okkurt av tí er rættiliga óítøkiligt, tí tá alt kemur til alt, hevur mín ætlan minni at siga. Eg vóni, at lurtarin kennir seg tiknan við í huglagi, samljóði, tekstasambandi, útinning og orðum, og at alt samanlagt leggur lunnar undir eina listarliga uppliving, so lurtarin ger sær sínar egnu innaru myndir og sína egnu ferð, leggur hon aftrat.
Tað er Heiðrikur á Heygum, sum hevur leikstjórnað sjónlagið við íblástri úr fólkaævintýri, frumsniðum, myndamáli úr tarotkortum og við hugflogi. Stórur partur av sjónlagnum er tikið upp á Sornfelli.
– Vit fóru ‘all-in’ við svøri og brynju, og eg spæli ein Jean d’Arc líknandi leiklut í einum dreymalíkum sekvensi við gátuførum hendingum, sum eru mettaðar við myndamáli. Eg eri uppvaksin við ‘Lord of the Rings’ og fantasy-rákinum í 00’unum, og eg havi altíð elskað og dyrkað handan heimin, og tá Heiðrikur legði hugskotið fram, var eg ómetaliga hugtikin, og eg varð áhugað í at vita, hvat hann fór at gera við sangin visuelt. Eg vil eisini fegin vera við til at veita ein pall til ein av teimum ótrúliga gávuríku listafólkunum, sum eru í Føroyum - nakað, sum eg eisini haldi ofta fer framvið í Danmark, sigur hon eisini.
Fríggjakvøldið hevði Helena Heinesen Rebensdorff eina konsert á SPOT festivalinum, sum fekk ómetaliga góð ummæli, sum hon fegnast um, men sum eisini longu hava latið fleiri dyr upp fyri viðurkenda sangaran og tónleikaran.
– Eg hevði eina fantastiska kenslu, meðan eg spældi konsertina. Tað vóru fleiri ting, sum gingu upp í eina hægri eind. Millum annað høvdu tveir av tónleikarunum í bólkinum hjá mær - Benedicte og Lola úr ‘Baby in Vain’ - júst spælt á størsta pallinum á SPOT Festivalinum, so tær vóru glóðheitar. Tað var eisini ein framúrskarandi orka millum áhoyrararnar, so eg fekk simpulten so nógv aftur tann vegin, og tað er altíð ein ynskistøða, tá konsertin verður ein samskapandi uppliving millum tónleikara og áhoyrarar. Í summar hava vit spælt nógv saman sum bólkur á fleiri festivalum og ymsastaðni í Danmark, tað hevur gjørt, at vit spæla væl saman og kenna okkum trygg saman. Men okkum dámar eisini at vera saman sum mennikju, og tað er við til at gera tað lætt, tá vit eru á palli.
Brimheim fekk heili seks út av seks stjørnum frá Soundvenue og fimm út av seks frá Gaffa eftir hesa somu konsertina. Og tá hon verður spurd, hvussu stórt tað í veruleikanum er, sigur hon, at tað kann tykjast tilvildarligt, at meiningin hjá tveimum menniskjum um eina konsert kann hava so stóran týdning, men at fólk hóast alt lurta eftir ummælarum fyri at finna útav, um tey vilja brúka tíð uppá eina ávísa listarliga framleiðslu.
– Tí kunnu góð ummæli fáa stóra ávirkan á áhugan fyri mær og mínum tónleiki bæði millum fólk og mentanarbrúkarar, í miðlunum og millum tey í tónleikavinnuni, ið loyva tónleikinum gjøgnum nálareygað.
– Eg verði sjálvsagt glað og stolt, tá eg fái so góð ummæli. Tað mesta av mínum lívi havi eg arbeitt fyri at gerast ein góður tónleikari og framførari. Eg havi droymt um at fáa slíka almenna viðurkenning, sum eg nú havi fingið. Tað er ein stórur sigur. Eg eri ómetaliga stolt av tí, eg havi fingið av skafti tað seinasta árið, sigur Brimheim, sum longu mánadagin kendi positivu avleiðingarnar av ummælunum.
– Mánadagin bókaðu umboðsfólk, ið eisini vóru á konsertini, meg til fýra eyka konsertir á míni konsertferð, sum eg skal á í Danmark í vár. Og faktiskt er samsýningin eisini hækkað til tær konsertirnar. Umframt tað er tónleikurin hjá mær eisini spældur í týskum útvarpi og umrøddur á viðurkendum týskum tónleikabloggi. Eg merki veruliga, at her er ein rørsla í gongd, og tað eru ikki útlit fyri, at hon steðgar í bræði.
Spurd, nær hon kemur til Føroya at hava konsertir, sigur Helena Brimheim Rebensdorff, at ætlanin var, at hon skuldi spæla á G! Festivalinum í summar.
– Eg var simpulten so skuffað, tá festivalurin varð avlýstur. Eg havi ongar framførslur í Føroyum í kalendaranum enn, men eg ímyndi mær, at tað hevði givið meinig í vár. Um ikki annað, so krossi eg fingrar fyri, at eg verði bókað til at spæla á G! næsta ár.
Síggj nýggja sjónbandið 'Poison Fizzing On a Tongue' niðanfyri.


text:
Tíð er realtiv og absolutt. Vit kunnu sita saman við góðum fólki og hugna okkum inniliga, og áðrenn vit vita av, er klokkan vorðin alt ov nógv. Tá ið vit siga alt ov nógv, so bendir tað á, at vit vónaðu, at klokkan var minni, men tíðin fór undan okkum. Har sita vit so eftir […]
Licentia Poetica – yrkingaupplestur á ólavsøku Hjá flestum fólkum er ólavsøkan ein høgtíð, har alt er tilrættalagt frammanundan. Eitt tiltak av teimum mongu, sum fara at lita ólavsøkuna, verður ólavsøkudag tann 29. juli. Tað eru Føroya Fólkaháskúli og Vencil, sum skipa fyri yrkingaupplestri á trímumu støðum. Vit eiga nógvar góðar yrkjarar í Føroyum, og teir […]
Í dag, 18. juli, fyllir suðuramerikanska stórmenni, Nelson Mandela, 95 ár. Fátt mennsikja hevur nátt so nógv í lívinum sum Mandela. Hann er ikki bara faðir at Suðurafrikansku tjóðini, hann er eisini vorðin ímyndin av áhaldni, treiskni og menniskjaligari góðsku og tolsemi, sum fær okkum vanligu at blikna av skomm. Tað sigst, at ein yrking […]
Aftur í ár skipa forlagið Eksil og G! Festival fyri bókmentatiltaki á G!. Tiltakið verður leygardagin 20. juli kl. 12-14.30 í Fjósinum (sí skelti í bygdini). Tey sum lesa eru Jóanes Nielsen, Alexandur Kristiansen, Sissal Kampmann, Arnbjørn Ólavsson Dalsgarð, Vónbjørt Vang, Oddfríður M. Rasmussen og Daniella Andreassen. Forlagið Eksil og G! Festival
Forlagið GWENDALYN gevur út nýggja søgu í bók Nú kemur út ein sera gátufør upprunaføroysk skaldsøgutrilogi. Nær hevur nøkur upprunaføroysk skaldsøga í fleiri bindum sæð dagsins pappírsljós í Føroyum, síðani Jens Pauli Heinesen gav út Tú upphavsins heim? Men nú kemur nettupp út ein føroysk skaldsøga í trimum pørtum! Hesin partur, ið nú er komin út, […]
Tá ið vit vilja hava tónleik í ríkum og nærum endaleysum nøgdum, so gjalda vit eina lítla upphædd fyri at fáa fatur á tónleikinum á Spotify. Vilja vit síggja nógvar filmar, so eru vit limir í Netflix ella øðrum heimasíðum, sum bjóða filmar fyri lítið og lætt. Nú er so túrurin komin til bøkurnar. Nýggja […]


text:
Um meg:
Eg eri 48, og eg eri mamma at tveimum fantastiskum børnum – 12 ára gomlu Sólju og 10 ára gamla Brandi. Eg starvist til dagligt sum yvirlækni á Landssjúkrahúsinum. Eg eri forkvinna í Javnstøðunevndini, umframt at eg eri virkin sum sjálvboðin í Krabbameinsfelagnum.
Eg eri fødd í Danmark og búði fyrstu 6 árini av lívinum har. Eg eri uppvaksin í Havn og á Eiði. Sum 16 ára gomul búði eg eitt ár í USA sum skiftisnæmingur. Eftir lokið studentsprógv úr Hoydølum flutti eg til Danmarkar at lesa til lækna. Eftir loknan læknalesnað fór eg várið 1995 við Læknum uttan Landamørk til Screbrenica í Bosnia, har eg starvaðist sum lækni.
Síðani gekk leiðin heim til Føroya í nøkur ár at arbeiða, til eg í 1999 flutti til Noregs at útbúgva meg til serlækna í kvinnusjúkum og burðarhjálp. Í 2002 fluttu maðurin Poul Henrik og eg heim aftur til Føroya, til okkara dreymastað í Sandagerði at skapa okkara lív við børnum. Poul Henrik andaðist í 2005 eftir drúgva krabbasjúku, og hóast hann ikki er millum okkum longur, er hann framvegis ein stórur partur av lívinum hjá mær og børnunum.
Eitt sindur av kunning í stuttum:
Flokkur: Tjóðveldi
Fødd: 30.07.1967
Foreldur: Kaj og Olga Kallsberg
Børn: Sólja og Brandur Kallsberg
Útbúgving: Serlækni í kvinnusjúkum og burðarhjálp
Yrki: Lækni
Álitisstørv: Løgtingskvinna frá 1. september 2015.
Heimstaður: Dr. Dahlsgøta 15, FO-100 Tórshavn
Telefon: 318208
Fartelefon: 218208
Email: katrink@logting.fo


text:
Her eru startlistarnir til svimjistevnuna “HS Open” sum Havnar Svimjifelag skipar fyri í Svimjihøllini í Gundadali, nú leygardagin og sunnudagin hin 11. og 12. september 2021. Hetta er fyrsta svimjistevna í svimjiárinum 2021-2022.
Starvsnevnd og svimjinevnd SSF hava avgjørt at vilja býta um uppá dagfestingarnar fyri ætlaðu Aldursbólkameistarastevnu og Føroyameistarastevnu á stuttgeil í vetur, soleiðis at Føroyameistarastevnan á stuttgeil 2021 nú verður heldur hin 12. til 14. november 2021, og Aldursbólkastevnan á stuttgeil 2021 síðani í vikuskiftinum hin 10. til 12. desember.
So er nýggja stevnuskipanin hjá føroysku svimjingini sett upp og klár at nýta, sum vit fara at brúka til at lýsa við svimjistevnum, savna inn tilmeldingar og úrslit, og til at draga samanum við hagtølum og styrkislistum.
Her er innbjóðing til svimjistevnuna “HS Open” sum Havnar Svimjifelag skipar fyri í Svimjihøllini í Gundadali, leygardagin og sunnudagin hin 11. og 12. september 2021. Hetta er fyrsta stevna í svimjiárinum 2021-2022.
Avstralska svimjisambandið kunngjørdi í dag, at tey eru noydd at avlýsa sína ætlaðu stuttgeilameistarastevnu í Melbourne hin 23. til 26. september 2021, umframt sína luttøku á HM á stuttgeil í Abu Dhabi hin 15. til 20. desember 2021. Hetta vegna áhaldandi avbjóðingar við koronaavmarkingum, har óvissa enn er um hvussu tað fer at rigga at hava meistarstevnu í Melbourne, umframt at tey longu vita at krøvini verða strong í sambandi við uttanlandaferð í desember.
Almenna OL-rásin hevur fyri løtu síðani lagt út hesa video frá finalunum í 100 metra frísvimjing fyri kvinnur og menn, nú á OL í Tokyo.
Hendan heimasíða nýtir kennifílur (cookies) til at minnast tínar setingar og undanfarnu vitjanir. Trýst á “GÓÐTAK” til at loyva nýtslu av ØLLUM hesum kennifílum, ella á "Setingar" til at kunna frávelja tær minni týðandi.
Hendan heimasíða nýtir kennifílur til at lætta um nýtsluna av sær. Nakrar eru alneyðugar til at heimasíðan skal kunna rigga rætt, og verða tá goymdar í tólinum hjá tær; meðan aðrar minni týðandi eru til at greina hvussu heimasíðan verður nýtt, at goyma einans um tú gevur loyvi til tess. Til ber at velja hesar seinnu frá, men kann tað tá ávirka hvussu heimasíðan riggar.
Necessary cookies are absolutely essential for the website to function properly. This category only includes cookies that ensures basic functionalities and security features of the website. These cookies do not store any personal information.
Any cookies that may not be particularly necessary for the website to function and is used specifically to collect user personal data via analytics, ads, other embedded contents are termed as non-necessary cookies. It is mandatory to procure user consent prior to running these cookies on your website.


text:
28. apríl 1932 letur upp deildarapotek í Klaksvík í leigaðum hølum í Toystovuni hjá fyrrverandi kongaliga handlinum. 8. juni 1961 letur apotekið upp í egnum hølum, sum eisini eru núverandi høli.
Í 1983 broytir apotekið í Klaksvík støðu frá at vera deild av Tjaldurs Apoteki til sjálvstøðuga eind og kemur í hesum sambandi at nevnast Noroyða Apotek við Any Magnussen sum apotekara.
Á sumri 2011 fer ein umfatandi umbygging fram av inngongdini og kundaøkinum á apotekinum.
Á Norðoya Apoteki starvast 13 fólk, og apotekið hevur í høvuðsheitum norðuroyggjarnar sum kundagrundarlag við á leið 6.000 fólkum (2018).
Apotekið veitir tænastu til Klaksvíkar sjúkrahús, 3 kommunulæknar, tannlæknastovu umframt barnatannarøktina, 1 røktarheim, 1 vistarheim og 2 sambýli. Apotekið bjóðar eisini útflýggjan av heilivági í úrtíð. Apotekið umsitur 5 humanar heilivágsgoymslur í Norðoyggjum og 3 djóraheilivágsgoymslur.


text:
Arbeiði
Arbeiði umfatar tey sum eru í arbeiðsfjøldini, tað eru tey sum eru í arbeiði ella eru arbeiðsleys. Tey, sum eru í arbeiði, verða lýst við arbeiðstøðu, arbeiðstíð og fagfelagstilknýti.
Arbeiðsstøða kann vera:
- løntakari
- arbeiðsgevari
- sjálvstøðugur vinnurekandi
- hjálp í familjufyritøku
- ongantíð arbeitt
Orðalýsingar:
- Arbeiðsfjøld er altjóða mát, sum telur partin av fólkinum millum 15-74 ár, ið antin eru arbeiðsvirkin ella arbeiðsleys. Tey, sum hvørki eru arbeiðsvirkin ella arbeiðsleys, eru uttan fyri arbeiðsmarknaðin.
- Vinnutíttleiki er arbeiðsfjøldin í % av øllum fólkatalinum í vinnuførum aldri, t.v.s. frá 15 til og við 74 ár.
- Ein arbeiðsvika er vanliga tímatalið eina fulla arbeiðsviku. Í Føroyum er ein vanlig arbeiðsvika 40 tímar, men í sáttmála millum partarnar kann arbeiðsvikan vera styttri.
Fólkateljingar geva okkum eina løtumynd av samfelagnum ein ávísan dag.


text:
– og vit kunnu á summum umráðum fegnast um framstig, á øðrum harmast um at standa í stað ella ganga aftur segði Heðin Mortensen á ÍSF-aðalfundinum.
– Vit vildu ynskt, at landsins politisku myndugleikar góvu ítróttini størri ans og ikki minst løgdu sær í geyma tað stóra og sjálvbodna arbeiði, ið verður gjørt kring alt landið. Her sparir tað almenna nógvar milliónir av krónum, samstundis sum ítróttin er við at menna og mynda okkara unga fólk, heilt frá børnum av, og tað hevði einki gjørt, um hetta eisini sást aftur í játtan okkara á løgtingsins fíggjarlóg.
Soleiðis tók Heðin Mortensen til, tá hann setti aðalfund Ítróttasambands Føroya leygardagin. Hann gjørdi tó í formansfrágreiðing síni vart við, at tað tó samstundis er at frøast um, at eitt nú fólkaheilsan er vorðin ein alsamt størri partur av tí alment rikna politikkinum, tí tað er hóast alt ein staðfesting og viðurkenning av tí gagnligu ávirkan, ítróttin hevur í okkara lítla samfelag.
– Øll, ið á ein ella annan hátt eru virkin innan ítrótt í Føroyum, hava uppiborið tøkkina og heiðurin fyri, at virksemið er so stórt og umfatandi, sum tað er. Og øll skulu vita, at alt tað stóra og sjálvbodna arbeiði, ið liggur sum botnur undir føroyskari ítrótt, ikki er til fánýtis, helt hann fram.
Eitt mál, ið hevur verið nógv frammi seinasta árið er málið um sáttmálan millum ÍSF og Kringvarp Føroya. ÍSF og Kringvarp Føroya undirskrivaðu í vár nýggjan sáttmála um sendirættindi til ítrótt. Hesin sáttmáli avloysti avtalurnar við Útvarp Føroya og Sjónvarp Føroya, sum Ítróttasamband Føroya segði upp seinasta heyst.
Stóri stríðsspurningurin í sambandi við samráðingarnar, ið gjørdust rættiliga drúgvar og tungar, var spurningurin um, at Kringvarp Føroya skuldi viðurkenna, at kappingar og deildir í ávísum førum bera nøvn hjá ískoytisveitarum. Hóast sáttmáli er undirskrivaður og semja tí skuldi valda, so er tó ikki so.
– Hóast sersambond, feløg og onnur avvarðandi av ítróttini hava syrgt fyri, at umstøðurnar við og á ítróttarøkjunum eru soleiðis háttaðar, at Kringvarp Føroya fær tikið upp ella sent frá tiltøkum og kappingum, hevur virðingin fyri at viðurkenna ræðisrættin hjá fyriskiparum, feløgum ella sersambondum á egnum ítróttarhúsum ella leikvøllum, har KF ætlar at taka upp ella senda frá ikki altíð verið til staðar, segði Heðin Mortensen.
– Serliga viðvíkjandi fótbóltinum og sjónvarpssendingini 3-2 hevur støðan verið spent. Einki røkist fyri, at feløgini og sjónvarpið tosa sama mál, so hetta er ein spurningur Ítróttasamband Føroya fer at leggja stóra orku í at fáa loystan sum skjótast, helt Heðin fram.
– Tað tykist greitt, at hugurin hjá Kringvarpi Føroya at viðurkenna og virða innihaldið og andan í tí sáttmála, sum er gjørdur millum partarnar, ikki er serliga stórur. Hetta er ein trupulleiki, ið ikki er gagnligur fyri tað samstarv, ið ynskiligt hevði verið at havt millum Ítróttasamband Føroya og Kringvarp Føroya.
Á eykaaðalfundi fyrst í hesum mánaðinum samtykti eykaaðalfundur í Fótbóltssambandi Føroya nýggjar lógir. Tað er greitt at hesar lógir í fleiri førum ikki eru í samsvari ella sambæri við lógirnar hjá Ítróttasambandi Føroya. Tí slepst ikki undan, at henda broyting í FSF eisini fær avleiðingar fyri ta lógarskipan, sum ÍSF hevur.
Ásannandi at føroysk ítrótt er á einum vegamóti er settur arbeiðsbólkur, ið skal endurskoða allan ÍSF bygnaðin og tær lógir og reglugerðir, ið eru galdandi. Úrslitið av arbeiðinum hjá hesum bólki skal leggjast fyri eykaaðalfund, ið verður hildin um miðjan november. Av tí at hetta arbeiði er byrjað samtykti ein samd stjórn at framløgan av nýggju FSF-lógunum ikki verður fyrr enn á eyaaðalfundinum.
Føroyska dopingeftirlitið tók tilsamans 41 royndir av føroyskum ítróttafólkum í 2005, og allar royndirnar vóru negativar.
Tilsamans vóru 33 royndir tiknar undir venjingum og átta undir kappingum. Býtið millum kynini var tað, at 29 menn og 12 kvinnur vóru kannað.
Ítróttaliga býtið var, at 22 royndir vóru innan fótbólt, seks innan hondbólt, fýra innan róður, tvær innan frælsan ítrótt, tvær innan súkkling, tvær innan flogbólt, tvær innan skjóting og ein roynd varð tikin av bogaskjútta.
Royndirnar vóru gjørdar í trimum umførum og í tí eina umfarinum vóru royndirnar serliga vendar ímóti ítróttafólkum, sum skuldu á Oyggjaleikirnar í Hetlandi.
Í tí eina førinum, tá ein maður varð dopingkannaður í Føroyum tíðliga í 2005, vísti royndin høgt testosteronvirði. Men eftir at royndin var kannað á serligari starvsstovu í Týsklandi, var greitt, at í hesum føri var talan um náttúrliga høga framleiðslu av testosteron og ikki doping. Maðurin var tí fríkendur fyri doping, men skal hava eina serliga sokallaða TUE-váttan.
ÍSF hevur støðugt arbeitt fyri at vinna Føroyum olympiska viðurkenning. Patrick Hickey, aðalskrivara í Europeisku Olympisku Nevndini, hevur verið á vitjann í Føroyum og hevði hetta við sær, at Ítróttasamband Føroya var boðið við sum eygleiðari á aðalfund hjá Europeisku Olympisku Nevndini í Dublin í desember mánaði í fjør.
Har nýttu føroysku umboðini høvi til at heilsa uppá IOC-forsetan Jacques Rogge, samstundis sum hetta var fyrstu ferð, at Føroyar hava havt møguleika at vera við á fundum hjá olympiskum nevndum.
Eisini hevur ÍSF havt fund við danska mentamálaráðharran Brian Mikkelsen, har avtalað varð, at hann á fundi undir olympisku vetrarleikunum skuldi handa IOC-forsetanum bræv frá ÍSF, ið lýsti støðuna viðvíkjandi føroysku umsóknini.
Samstundis varð í brævinum biðið um fund við IOC. Svar kom frá Rogge í apríl mánaði í ár, har víst verður til treytirnar fyri upptøku, ið eru galdandi nú. Eftir teimum kunnu Føroyar ikki fáa limaskap, tí bert sjálvstøðugar tjóðir kunnu gerast limir. Ítróttasamband Føroya arbeiðir tó víðari við málinum.
Tað hevur avgerandi týdning at halda fast við, at Føroyar søktu um limaskap, áðrenn reglurnar fyri upptøku vórðu broyttar í 1996. Tá Føroyar upprunaliga søktu um limaskap í 1984, uppfyltu vit allar treytir fyri upptøku.
Samstundis sum Ítróttasamband Føroya roynir at gera síni sjónarmið galdandi í beinleiðis samskifti við IOC, er møguleiki fyri, at eitt sakarmál, ið Gibraltar hevur reist mótvegis IOC, kann hjálpa Føroyum. Gibraltar søkti um limaskap um somu tíð sum Føroyar og uppfylti somuleiðis allar treytir. Gibraltar vil nú hava IOC at viðurkenna, at mismunur varð gjørdur, og at umsóknin tí eigur at verða viðgjørd av nýggjum eftir teimum reglum, sum vóru galdandi, tá umsóknin varð latin IOC.
– Frá keldum í IOC hava vit frætt, at um Gibraltar fær viðhald í hesum sakarmáli, verða bæði Gibraltar og Føroyar upptikin sum limir, segði Heðin Morftensen í formansfrágreiðng síni.
Á aðalfundinum var Heðin Mortensen afturvaldur til eitt nýtt tvey-ára skeið sum forseti, meðan Katrin Joensen varð afturvald til nýtt eitt-ára skeið sum varalimur í starvsnevndini. Bæði vórðu vald uttan mótvalevni.
Men hetta er seinastu forsetaskeiðið, ið Heðin Mortensen nú byrjar. Í formansfrágreiðing síni segði hann soleiðis:
– Í fjør vóru 25 ár liðin, síðani eg tók við sum forseti í Ítróttasambandi Føroya, og eg kann framvegis bert ásanna, at hetta hevur verið ein stak góð og rík tíð, sum bæði hevur verið mennandi og spennandi. Hetta hevur verið besta tíðin í mínum lívi.
Við stórum takksemi kann eg líta aftur á hesi mongu árini, har talan hevur verið um vítt og breitt samstarv við mong menniskju, ið øll hava havt eitt bankandi hjarta fyri ítróttini. Hetta hevur verið bæði spennandi og mennandi, ikki minst fyri meg persónliga.
Sjálvur haldi eg tað vera rættast at siga frá í góðari tíð, nú eg havi gjørt upp við meg sjálvan, at hetta verður mín seinasta seta sum ÍSF-forseti og at eg ikki fari at taka við afturvali um tvey ár.
Onkur hevur sagt, at ein fráfarandi leiðari er ein, ið hevur givið upp. Soleiðis havi eg tað ikki, og eg fari hesi komandi tvey árini framhaldandi at leggja stóra orku í at røkja hetta álit eftir míni bestu sannføring.
Avbjóðingarnar fyri framman eru nógvar og stórar, og tær skulu ikki bíða í tvey ár, tí nógvar av teimum krevja, at brotið verður upp um armar her og nú. Tað verður eisini gjørt, men við hesi fráboðan vóni eg, at høvi verður givið til umhugsni og ta fyrireiking, ið krevst, tá nýggj leiðsla skal finnast, segði Heðin Mortensen at enda.
á stjórnarfundinum í gjár 02.02.06


text:
Samsýning og eftirløn løgtingsmanna
Teksten på dansk
Ll. nr. 12 frá 18. februar 1999 um samsýning og eftirløn løgtingsmanna
§ 1. Løgtingsmenn verða samsýntir samvarandi 34. lønarflokki í tænastumannalógini íroknað vanliga viðbót.
2. stk. Aftrat samsýningini eftir stk. 1 verður veitt tingmonnum árligt kostnaðarendurgjald, grundað á reglurnar um endurgjald til tænastu- og starvsmenn, soleiðis:
3. stk. Tingmaður, sum er valdur í øðrum valdømi enn Suðurstreymoy, men býr
ella kann haldast at hava fast tilhald í Tórshavnar Kommunu, fær sum endurgjald fyri
eykaútreiðslur í hesum sambandi samsýning smb. § 1, stk. 2, pkt. a, b og c 50 ferðir
árliga, roknað eftir miðaltalinum millum Tórshavn og stytstu og longstu farleið til
pláss í valdøminum, har hann er valdur. Løgtingsins formansskapur tekur avgerð í
ivamálum.
4. stk. Sum endurgjald fyri útreiðslur, ið standast av arbeiðinum sum løgtingsmaður, verður veitt hvørjum tingmanni eitt kostnaðarískoyti uppá 2.000 kr. um mánaðin. Gjøldini samb. stk. 2-4 eru skattafrí.
5. stk. Næstformonnum tingsins og nevndarformonnum sambært §§ 24 og 25 í tingskipanini verður veitt samsýning, sum er kr. 30.000,- árliga. Um tingmaður røkir fleiri størv eftir 1. pkt., fær hann bert eina samsýning.
6. stk. Í sambandi við ferðing uttanlands í løgtingsørindum verður veitt ferðaendurgjald og dag- og tímapeningur eftir somu reglum, sum eru galdandi fyri tænastumenn landsins.
7. stk. Fyri hvønn tingdag, tingmaður ikki møtir á løgtingsfundi, verður gjørdur frádráttur í kostnaðarendurgjaldinum, sum er 1/100 av kostnaðarendurgjaldinum. Løgtingsskrivstovan ger frádráttin upp á hvørjum ári í juni mánaði.
§ 2. Samsýningarnar og kostnaðarendurgjaldið eftir § 1 verða goldnar við
1/12 mánaðarliga frammanundan frá 1. degi í mánaðinum aftaná, at løgtingið
hevur góðkent valbrævið hjá viðkomandi løgtingsmanni, til endan á tí mánaði,
løgtingsmaður leggur tingsessin frá sær.
2. stk. Verður løgtingsmaður ikki afturvaldur ella má leggja tingsessin frá sær vegna sjúku, fær hann samsýning sambært § 1, stk. 1, í 1 mánað fyri hvørt árið, hann hevur havt sess á tingi, tó í minsta lagi í 4 mánaðir og í mesta lagi 6 mánaðir. Doyr løgtingsmaður, fáa hjúnafelagi ella børn undir 18 ár samsýning eftir § 1, stk. 1, í 6 mánaðir.
3. stk. Løgtingsmaður, sum fær farloyvi úr tinginum vegna sjúku, ella tí hann hevur fingið farloyvi at fara uttanlands í løgtings- ella fólkatingsørindum, varðveitir rættin til samsýning og forvinnur sær eftirlønaraldur.
4. stk. Løgtingsmenn hava rætt til farloyvi uttan frádrátt í samsýning eftir § 1, stk. 1 og eftirlønaraldri í sambandi við barnsburð ella ættleiðing eftir reglunum, sum eru galdandi fyri tænastumenn.
5. stk. Løgtingsmenn, sum fáa farloyvi í sambandi við at teir gerast landsstýrismenn ella av øðrum orsøkum enn teimum, sum eru nevndar í stk. 3-4, missa rættin til samsýning og forvinning av eftirlønaraldri frá tí degi, teir fáa farloyvi úr tinginum, til tann dagin, teir taka við aftur løgtingssessinum.
6. stk. Varalimur fyri løgtingsmann fær samsýning og forvinnur sær eftirlønaraldur frá tí degi, hann hevur fingið tingsins góðkenning, ella um hann tekur við seinni, so frá hesum degi, til hann fer frá. Fyri tíðarskeið, sum eru minni enn 30 dagar, verður samsýningin roknað sum 1/30 av samsýningini fyri hvønn dagin, hann hevur sæti á tingi. Varamaður, sum hevur tikið sæti á tingi av aðrari orsøk enn fyri løgtingsmann, sum er vorðin landsstýrismaður og fær farloyvi úr tinginum, hevur ikki rætt til samsýning og forvinnur sær ikki eftirlønaraldur í farloyvistíðarskeiðnum.
§ 3. Løgtingsmaður, sum er í starvi hjá landinum, eini kommunu, kommunalum felagsskapi, landsfyritøku ella hjá einum konsessioneraðum felag, hevur rætt til farloyvi úr starvi sínum. Løgtingsmaður, sum hevur starv hjá einum stovni eftir 1. pkt. ella hjá ríkinum, kann í mesta lagi starvast 50% av tíðini í hesum starvi, meðan hann er løgtingsmaður ella varamaður fyri løgtingsmann.
§ 4. Løgtingsmaður hevur rætt til egineftirløn, tá hann í einum ella fleiri
tíðarskeiðum hevur havt sæti á tingi í minsta lagi í 1 ár tilsamans. Eftirlønin
verður útgoldin frá 1. í mánaðinum eftir, at tingmaðurin er fyltur 67 ár, og
útgjalding eftir § 1 er steðgað, jvb. tó 2. stk.
2. stk. Um aldurin á tingmanni og tvær ferðir starvsaldurin í tinginum og í landsstýrinum tilsamans geva í minsta lagi 95 ár, fær tingmaðurin eftirløn frá 60 ára aldri eftir somu reglum, sum eru ásettar í stk. 1. Formansskapur løgtingsins kann veita tingmanni, sum er farin frá og er fyltur 60 ár, egineftirløn samb. 1. stk., um heilsu-, fíggjarlig- ella onnur sosial viðurskifti tala fyri tí.
3. stk. Hægsta egineftirlønin, sum er 60% av eftirlønargevandi lønini í 34. lønarflokki, verður veitt, tá løgtingsmaður hevur havt sæti á tingi í 16 ár ella meira. Hvørt árið verður talt við í eftirlønaraldrinum soleiðis, at 1. til og við 8. árið telja 4,5% point og frá 9. ári og upp til meira enn 16 ár telja við 3% point.
4. stk. Til eftirløntar tingmenn, sum ikki eru fyltir 67 ár, verður veitt viðbót, sum fyri hvørt árið, tingmaðurin hevur havt sæti á tingi, er 1/16 av viðbótini í § 6, stk. 4, í løgtingslóg um tænastumannaeftirlønir.
5. stk. Eftirløntur tingmaður, sum aftur tekur sæti á tingi, fær ikki eftirløn í tí tíðarskeiði, hann fær samsýning eftir § 1.
§ 5. Eftirsitandi hjúnafelagi eftir løgtingsmann, sum hevur havt sæti á tingi í minsta lagi 1 ár, hevur, uttan mun til um løgtingsmaðurin hevði rætt til egineftirløn, tá hann doyði, og uttan mun til um hann var limur í løgtinginum, tá hann doyði, rætt til hjúnafelagaeftirløn, treytað av at tey vóru gift:
Stk. 1, nr. 3, er ikki galdandi, um orsøkin til deyðstilburðin stendst av
skaðatilburði í røking av løgtingsstarvinum.
2. stk. Hjúnafelagaeftirlønin er 74% av egineftirlønini eftir § 4, 3. stk.
3. stk. Eftirløntum hjúnafeløgum, sum ikki eru fyltir 67 ár, verður veitt viðbót, sum er 1/16 av viðbótini í § 6, stk. 4, í løgtingslóg um tænastumannaeftirløn.
4. stk. Um so er, at aldurin á deyða hjúnafelagnum við frádrátti av teimum árum, hjúnabandið hevur vart, fer upp um aldurin á longstlivandi hjúnafelagnum við meira enn 10 árum, verður hjúnafelagaeftirlønin lækkað eftir stk. 2 við 2% fyri hvørt ár, munurin fer upp um 10 ár.
5. stk. Rætturin til hjúnafelagaeftirløn verður ikki ávirkaður av sundurlesing. Hvat viðvíkir rættinum til hjúnafelagaeftirløn, um hjúnini eru skild, eru reglurnar, sum eru ásettar í løgtingslóg um tænastumannaeftirlønir, galdandi.
6. stk. Um hjúnafelagi eftir løgtingsmann eftir omanfyristandandi reglum hevur rætt til fleiri eftirlønir frá tinginum, verður bert tann hægsta eftirlønin útgoldin.
§ 6. Reglurnar í lóg um tænastumannaeftirlønir § 8, jvb. § 2 og § 12, 4. stk. er eisini galdandi fyri eftirlønir og hjúnafelagaeftirlønir eftir hesi lóg.
§ 7. Reglur í lóggávu ella viðtøku um, at ein tænastumaður ikki má hava
annað starv, sum gevur rætt til eftirløn, er ikki til hindurs fyri, at tænastumaður
kann varðveita tænastumannastarv sítt og forvinna eftirlønarrætt sum løgtingsmaður.
2. stk. Egineftirløn og hjúnafelagaeftirløn eftir hesi lóg verða útgoldnar við teim avmarkingum, sum eru ásettar í 3. og 4. stk., uttan mun til um viðkomandi annars fær løn ella eftirløn úr landskassanum, og hevur onga ávirkan á rættin til slíka løn ella eftirløn. Tað sama er galdandi, um viðkomandi fær løn ella eftirløn sum landsins tænastumaður, statstænastumaður, fólkatingsmaður, landsstýrismaður ella frá starvi í eini kommunu, konsessioneraðum felag, øðrum statsstuðlaðum eftirlønarkassa ella aðrari tænastumannalíknandi eftirlønarskipan.
3. stk. Um so er, at løgtingsmaður hevur rætt til egineftirløn sum løgtingsformaður, landsstýrismaður, fólkatingsmaður, borgarstjóri, tænastumaður landsins, statstænastumaður, frá statsstuðlaðum eftirlønarkassa ella aðra tænastumannalíknandi eftirløn, kann samlaða egineftirlønin ikki fara upp um hægstu egineftirlønina, sum kann fáast sambært løgtingslóg um tænastumannaeftirlønir, og egineftirlønin frá løgtinginum verður í slíkum førum sett niður við tí upphædd, sum er hægri enn henda. Um eftirløntur løgtingsmaður hevur lønarinntøku í einum starvi, sum gevur rætt til eftirløn, sum ásett í 1. pkt., kann samlaða lønin og eftirlønin ikki fara upp um hægstu eftirlønargevandi tænastumannaløn, og eftirlønin frá løgtinginum verður í tí føri sett niður, sum ásett í 1. pkt.
4. stk.Um eftirlivandi hjúnafelagi eftir løgtingsmann hevur rætt til hjúnafelagaeftirløn, sum stavar frá, at hjúnafelagin fær eftirløn, tí løgtingsmaðurin hevur verið landsstýrismaður, løgtingsformaður, fólkatingsmaður, tænastumaður landsins, statstænastumaður ella statsstuðlaðum eftirlønarkassa ella aðra tænastumannalíknandi eftirløn, kann samlaða hjúnafelagaeftirlønin ikki fara upp um hægstu hjúnafelagaeftirløn sambært lógini um tænastumenn landsins, og verður eftirlønin frá tinginum sett niður við tí upphædd, sum er hægri enn hendan.
§ 8. Løgtingsformaðurin verður samsýntur eftir somu reglum, sum eru galdandi fyri løgmann.
§ 9. Tá løgtingsformaðurin fer frá, fær hann ta skattskyldugu samsýningina
eftir § 8 í 6 mánaðir. Um fráfarni løgtingsformaðurin framvegis er tingmaður, fær
hann bert ta hægru samsýningina.
2. stk. Doyr løgtingsformaðurin, meðan hann er í starvi, fær eftirsitandi hjúnafelagi ella børn undir 18 ár samsýning eftir stk.1 í 6 mánaðir.
3. stk. Reglurnar í § 2, 1., 3. og 4. stk., og § 3, 1. pkt., eru eisini galdandi fyri samsýningina hjá løgtingsformanninum.
§ 10. Hægsta egineftirlønin hjá løgtingsformanninum, sum er 60% av
eftirlønargevandi løninini í lønarflokkinum, hann er samsýntur í, verður veitt, tá
løgtingsformaðurin hevur verið formaður í 8 ár ella meira. Hvørt árið verður
talt í eftirlønaraldrinum soleiðis, at 1. til og við 4. árið telja 9% point og frá
5. til og við 8. árið 6% point.
2. stk. Reglurnar í § 4, stk. 1, stk. 2, stk. 4 og stk. 5, § 6 og § 7 eru eisini galdandi fyri eftirløn hjá løgtingsformanninum.
§ 11. Hevur løgtingsformaðurin, tá hann tekur við, størv í almennari
tænastu ella privatum virkjum, samtøkum ella stovnum, skal hann vanliga siga tey frá
sær. Tó kann hann í hendinga førum við samtykki frá floksformonnunum á tingi halda
tílíkum størvum, um formaðurin ikki heldur, at tey kunnu hava við sær trupulleikar
í røkjanini av embætisskyldu hansara. Floksformenninir á tingi skulu í seinasta lagi
14 dagar eftir, teir hava fingið umsókn formansins, svara honum, og boðar formaðurin
síðan tinginum frá, hvørji størv hann hevur fingið loyvi at hava.
2. stk. Løgtingsformaðurin má ikki taka móti nøkrum av teim í stk. 1 nevndu størvum, meðan hann situr sum løgtingsformaður.
§ 12. Reglurnar í kapittul 4 í løgtingslóg um tænastumannaeftirlønir um
barnaeftirløn og barnaeftirlønarviðbót eru galdandi. Barnaeftirløn og
barnaeftirlønarviðbót verður tó ikki goldin, um hesar verða goldnar eftir
tænastumannalógini v.m., lógini um samsýning landsstýrismanna ella
fólktingsvallógini.
§ 13. Ásetingarnar um javning av eftirlønum og eftirsitilønum í § 26 í lóg um tænastumannaeftirlønir er eisini galdandi fyri javning av eftirlønum eftir hesi lóg. Samsýningin eftir § 1., 3. stk., verður javnað við somu viðbótum sum tænastumenn fáa.
§ 14. Henda lóg kemur í gildi 1. mars 1999 og er galdandi fyri tingmenn, sum
fingu sæti á tingi 12. mai 1998 ella fáa sæti á tingi eftir henda dag. Reglan í § 3
kemur tó í gildi 1. august 1999. Samstundis fer úr gildi lóg nr. 11. frá 8. januar
1993.
2. stk. Løgtingslóg nr. 11 frá 8. januar 1993 er framvegis galdandi fyri eftirløntar tingmenn og fyri fyrrverandi tingmenn, sum hava krav uppá eftirløn, innan henda lóg kemur í gildi. Reglurnar í tænastumannalógini § 37 eru galdandi fyri hesar eftirlønir.


text:
Amnesty International er heimsins størsti mannarættindafelagsskapur, og nú leita vit eftir nýggjum aðalskrivara til deildina í Føroyum. Hetta er gylti møguleikin hjá tær, sum brennur fyri at betra um mannarættindastøðuna úti í heimi og heima í Føroyum.
UM STARVIÐ
Aðalskrivarin hjá Amnesty International Føroyum hevur evstu ábyrgdina av virkseminum og starvsfólkunum hjá felagsskapinum. Tað er uppgávan hjá aðalskrivaranum at fremja altjóða virkisætlanina hjá Amnesty International og málini, sum nevndin og skrivstovan seta sær fyri at røkka. Aðalskrivarin hevur eisini ábyrgdina av at skipa fyri átøkum og tiltøkum.
Harumframt fevnir starvið um nakað av undirvísing og upplýsing um mannarættindi umframt lobbyvirksemi og miðlaluttøku.
FØRLEIKAKRØV OG EGINLEIKAR
Aðalskrivarin skal
- hava viðkomandi útbúgving frá hægri lærustovni ella tilsamans samsvarandi útbúgving og royndir,
- megna at samskifta greitt og væl á føroyskum og enskum og ikki smæðast miðlar og at tala søkina hjá Amnesty International,
- duga at hugsa politiskt strategiskt og vera diplomatiskur,
- vera álitisvekjandi, sakligur og semjusøkjandi,
- hava áræði og dirvi at ganga á odda og rópa hart umframt at leiða nevnd og aktivistar fram ímóti málinum,
- vera áhaldin, hóast onnur steðga, tí at broytingar kunnu taka drúgva tíð,
- og megna at hava fleiri bóltar í luftini í senn.
Víst verður eisini til starvs- og persónsprofilin, sí her
VIT BJÓÐA
Vit bjóða tær eitt fjølbroytt og meiningsgevandi starv, har tú ert við til at seta dagsskránna og betra um mannarættindastøðuna úti í heimi og heima í Føroyum. Uppgávurnar eru mangar og ymiskar, og stundum er arbeiðið krevjandi. Tú ert við á nevndarfundum, sum verða hildnir um kvøldarnar, og onkuntíð eru tiltøk og miðlaluttøka uttan fyri vanliga arbeiðstíð.
LØN OG SETANARTREYTIR
Starvið er 40 tímar um vikuna. Lønin og setanartreytirnar eru samsvarandi sáttmála millum Fíggjarmálaráðið og avvarðandi fakfelag á almenna arbeiðsmarknaðinum.
UMSÓKN
Umsóknir til starvið skula vera Amnesty í hendi í seinasta lagi 8. novembur 2021 kl. 12.
Umsóknir, CV og onnur viðkomandi skjøl skula sendast
Amnesty International Føroyar
J.H. Schrøtersgøta 7
100 Tórshavn
ella við telduposti til starv@amnesty.fo.
Viðmerk “Aðalskrivari til Amnesty International Føroyar”.
SAMBAND OG UPPLÝSINGAR
Áhugaðir umsøkjarar, sum vilja vita meira um starvið, kunnu seta seg í samband við Regin Berg, virkandi formann, á tlf. 581013 ella reginberg@gmail.com.
Vit vísa eisini til heimasíðuna www.amnesty.fo, har nógvar viðkomandi upplýsingar eru at finna.


text:
§52- fyrispuringur til Kaj Leo Johannesen, landsstýrismann í heilsumálum
Bill Justinussen spyr Kaj Leo Johannesen m.a. um, hví ikki-koppsett fólk ikki sleppa at vitja síni kæru á sjúkrahúsunum?
- Er tað framvegis galdandi, at bert koppsettir borgarar kunnu vitja sjúklingar á sjúkrahúsunum?
- Hvør er orsøkin til, at ikki koppsettir borgarar sambært skrivinum frá 13. juli ikki sleppa at vitja síni kæru á sjúkrahúsunum?
- Hvør er munurin á einum koppsettum persóni og einum ikki koppsettum persóni, um báðir hava eina galdandi negativa koronu-test?
- Hvørja heimild hevur sjúkrahúsleiðslan at gera mun millum koppsettar borgarar og ikki koppsettar borgarar?
- Tekur landsstýrismaðurin undir við hesum mismuni millum føroyskar skattaborgarar?
- Fer landsstýrismaðurin at broyta treytirnar fyri, hvør kann vitja síni kæru á sjúkrahúsunum?
Viðmerkingar:
13. juli 2021 var soljóðandi skriv at lesa á heimasíðu Landssjúkrahússins:
“Smittustøðan í Føroyum í løtuni hevur við sær, at avvarðandi eru varin við at vitja innlagdar sjúklingar á sjúkrahúsinum.
Koppsettir borgarar kunnu framhaldandi vitja sjúklingar. Tó eiga koppsettir borgarar, sum hava verið uttanlands, at bíða eftir úrslitinum frá koronukanningini heimkomudagin, innan vitjað verður á sjúkrahúsinum.
Samstundis verður mint á almennu tilmælini um frástøðu og at spritta hendur, meðan vitjað verður.”
Tað hevur alla tíðina verið almenni politikkur samgongunnar, at ikki skal gerast munur á koppsettum og ikki koppsettum í landi okkara.
Skrivið frá 13. juli ger álvarsligan mun á borgarum í Føroyum, hóast allir gjalda sama skatt til somu tænastur.
Landsstýrismaðurin verður biðin um at grundgeva fyri, hví ikki koppsett verða soleiðis viðfarin av okkara sjúkrahúsverki og hví slíkur munur verður gjørdur.
Bill Justinussen, løgtingsmaður


text:
At sita fyri eftirlønargrunninum er eitt stýrið valt, sum hevur tríggjar limir. Ein umboðadi arbeiðsgevarar, ein umboðandi løntakarar og stjórin í Landsbankanum, sum eisini er formaður í stýrinum fyri eftirlønargrunnin.
Stýrislimirnir vera valdir fyri 3 ár í senn.
Limirnir í stýrinum eru:
Malan Johansen, forkvinna
Marita V. Rasmussen, stýrislimur
Georg F. Hansen, stýrislimur
Starvsskipanin, sum er góðkend av landsstýrismanninum, sæst her.
Til at fyrisita Arbeiðsmarknaðareftirlønargrunnin er avtala gjørd við Landsbankan. Millum uppgávurnar er íløgurøktin av ognini hjá grunninum. Hon verður fyrisitin eftir heimild frá stýrinum, sambært kunngerð. Kunngerðin við heimildini sæst her.
Eru spurningar ella ivamál viðvíkjandi Grunninum ber tí til at venda sær til Landsbankan (360600).
Sambært § 8 í lógini hevur TAKS um hendi inngjaldingar í grunnin. Arbeiðsmarknaðargrunnurin hevur eisini gjørt avtalu við TAKS at hava um hendi útgjaldingar úr grunninum, sum heimilað í § 8 stk. 2.


text:
Býarbókasavnið 50
Dagurin verður hátíðarhildin á Býarbókasavninum, har vitjandi m.a. fáa eina ókeypis alfabet-plakat. Harumframt verður Speakers' Corner, har nakrir brúkarar fara at bera Býarbókasavninum stuttar heilsanir, og gestir fáa høvi til tað sama. Ein framsýning verður á 1. hædd við brotum úr søguni hjá Býarbókasavninum, og bókaframløga verður, umframt at nýggjur grafiskur samleiki verður avdúkaður.
Býarbókasavnið er fyri øll, og tískil eru øll hjartaliga vælkomin at hátíðarhalda dagin saman við okkum.
Dagurin byrjar á barnabókasavninum kl. 10. Høvi verður at ogna sær eina ókeypis alfabet-plakat eftir Astrid Andreasen. Plakatin varð upprunaliga gjørd til 25 ára haldið hjá Býarbókasavninum, men er nú uppafturprentað við nýggjari litseting. Hon er ókeypis hendan dagin, men kann annars fáast til keyps fyri 50 krónur. Eisini verður høvi at síggja nýliga prýdda matpakkarúmið á barnabókasavninum, har myndir úr bókunum hjá Bárði Oskarsson verða avdúkaðar.
Kl. 15 verður hátíðarhald fyri tey vaksnu. Har verður framløga av minnisriti um Býarbókasavnið, sum fyrrverandi býarbókavørðurin, Anna M. Brimnes, hevur skrivað. Sama dag fær bókasavnið nýggjan grafiskan samleika, sum Sendistovan fer at avdúka.
Høvi verður at síggja eina framsýning við brotum um søguna hjá Býarbókasavninum.
Kaffi og lagkøka verða at fáa, og tónleikur, sum Býarbókasavnið eigur í varðveitslu, fer at ljóða úr hátalarunum.
Skrá fyri dagin
Á barnabókasavninum
Kl. 10-12 Ókeypis alfabet-plakat verður latin. Børn eru vælkomin at vitja okkara nýmyndprýdda matpakkarúm. Okkurt leskiligt verður til børnini.
Kl. 13.00 Brot úr sangleikinum Junglubókini, børn frá 5 ár og eldri. Ókeypis atgongumerki fáast í avgreiðsluni frá 2. apríl.
Kl. 14.00 Brot úr sangleikinum Junglubókini, børn frá 5 ár og eldri. Ókeypis atgongumerki fáast í avgreiðsluni frá 2. apríl.
Á 1. hædd á Býarbókasavninum
Kl. 15.00 Vælkomin
Kl. 15.15 Framløga av minnisriti
Kl. 15.30 Avdúking av nýggjum samleika
Kl. 16.00 Speakers' Corner
Kl. 16.30 Tónleikur, kaffi og køka
Kl. 10-18 Ókeypis alfabet-plakat verður latin


text:
Í Føroyum er sama rák innan myndlistarliga økið sum í Danmark.
"Og selvfølgelig er det også derfor, at man må insistere på, at derkommer lovpligtige overenskomstmæssige forhold for kunstnernes arbejde."Í Føroyum er sama rák innan myndlistarliga økið sum í Danmark. Ílivikorskanningin, sum LISA gjørdi í 2016, sæst at myndlistarliga økiðer millum lægstu lønarbólkar á listaøkinum.Sjálvandi skulu myndlistafólk eisini hava góð arbeiðsviðurskifti, t.d. løn fyri sítt arbeiði og arbeiðshøli.
"I sidste ende kommer det ned til et af de helst store spørgsmål: Ønsker vi et samfund med kunst."


text:
Gulleygað
Bókadeild Føroya Lærarafelags
77,00 kr
Spar 20,00 kr
- Síður: 53.0
- Útgávuár: 1992
- Upprunamál: føroyskt
- Innbinding: innbundin
- Rithøvundur: Ebba Hentze
- Myndir: Torbjørn Olsen
Ein søga úr gerandisdegnum, sum sigur frá um eini eldri hjún í Havn. Konan roynir at hjúkla um ein vesaligan fress, ein útiløgukatt, sum hon hevur funnið, einaferð hon hevur spákað í býnum. Men skroypiliga álitið, sum er bygt upp millum hana og fressin, verður sorað, tá ið nakrir ótangar finna fragd í at pína og at enda gera av við fressin. Søgan er ein bók um vandalismu, við greiðum boðskapi um, at vit eiga ikki at góðtaka harðskap.


text:
Anti-Doping Danmark vitjar ÍSF: m.a. verður ein almennur fyrilestur hóskvøldið 15. februar
Í dag og til fríggjadagin fær ÍSF vitjan av Anti-Doping Danmark. Í fylginum verða Micheal Ask, stjóri í Antidoping Danmark, Jesper FrigastLarsen, Annemarie Haar Kristensen og Thomas Kamm Ringsted.
Mikudagin 14. februar verður skipað fyri einum námsskeiði fyri ser- og menningarsambondini í ÍSF. Evni sum skyldur og miðling, umframtstrategi í mun til anti-doping eru á breddanum.
Hósdagin verður fundur við Fótbóltssambandið um match-fixing og eisini verður tosað við politisku myndugleikarnir um m.a. dopingeftirlit uttanfyri ÍSF, sum t.d. á fitness-støðum.
Tey fimm dopingeftirlitsfólkini í Føroyum fáa eisini undirvísing og skulu til eina lítla próvtøku.
Hóskvøldið kl 19.00-20.30 er almennur fyrilestur um doping og match-fixing í Smæruni (Tórshavn)
- Jesper Frigast Larsen frá Antidoping Danmark og Virgar Hvidbro, aðalskrivari í FSF, fara fyrst at umrøða, hvat matchfixing er og hvat FSF ger fyri at fyribyrgja matchfixing í Føroyum.
- Magni Mohr, granskari, fer at hugleiða um doping og heilsu.
- Hjalti Gunnarstein, landsapotekari, fer at tosa um ólóglig evnið, sum verða flutt inn í landið.
- Annemarie Haar Kristensen fyri Antidoping Danmark fer at tosa um doping og ítrótt.
- Umboð úr Tvørmegi fer at kunna um týdningin at hava eitt reint dopingumhvørvi innnan fitnesumhvørvi.
- Jarvin Feilberg Hansen frá Antidoping í Føroyum fer at tosa um dopingarbeiði í Føroyum.
Fríggjadagin verða innanhýsis fundir, áðrenn ferðalagið fer niður aftur til Danmarkar.
FÍF vónar at okkara íðkarar koma til fyrilesturin


text:
Í allarbesta veðri varð TF Stórkappingin skotin í gongd í gjár. Hetta var fyrsta av íalt trimum umførum, sum øll skulu avgreiðast áðrenn summarfrítíðin byrjar. Og so gott veður sum í gjár, hava vit ikki havt í fleiri ár. Tað lítla lotið sum, var tó ímóti. Kortini fingu vit fleiri heilt góð úrslit í bæði rimarenningini og fløtu spurtunum.
Tá elstu gentubólkarnir runnu 100 m, fingu vit ein tekniskan feil í el-tíðtøkuna, so at tær máttu renna umaftur. Og í hesi seinnu renningini fekk fremsti rennarin, Margit Weihe Fríðmundsdóttir, besta úrslit, sum føroysk kvinna hevur fingið við el-tíðtøku. Úrslitið var 13,54 sekund! Føroyska metið á 100 metrum eigur Elin Rasmussen, úr Sørvági, og er tað sett á Svangaskarði til FM í 1994. Av tí at 24/100 sekund skulu leggjast afturat einari hondstøðgaðari tíð, eru hesi bæði úrslitini hjá Elini og Margit javnsett.
13,54 sekund brúkti Margit Weihe Fríðmundsdóttir um teir 100 metrarnar. Hetta er skjótasta el-tíð hjá føroyskari kvinnu nakrantíð. og javnsett við føroyska metið – hondstøðgaðu tíðini hjá Elin Rasmussen, 13,3 sekund frá 1994. Innanfyri sæst Hildur Poulsen, sum rann sína skjótastu tíð, 13,70 sekund.
Vit fingu eisini eitt annað føroyskt met í dag. Tað var enn einaferð Rebekka Fuglø, sum stóð fyri tí, tá kappast varð á 1.000 metrum. Hon tók eitt gott sekund av sínum egna meti og rann hesaferð uppá 2.53,68 min. Í hesi kappingini gjørdi Treysti ein tripp-trapp-trupp-Treysti. Tær áttu nevnliga fýra teir fremstu rennararnar. Oddvør Josephsen á øðrum plássi setti bólkamet fyri gentur 15 ár, Maria Biskopstø á triðja plássi setti bólkamet fyri gentur 14 ár. Elin Kristina Ryan bleiv nummar fýra.
F.v: Elin Kristina Ryan, Maria Biskopstø, Oddvør Josephsen og Rebekka Fuglø. Persónligt met til allar fýra, bólkamet til Mariu og Oddvør og føroyskt met til Rebekku!
1.000 metrar var longsti teinurin í gjár. Ikki er ofta, at ein Hvirla vinnur longsta rennitein hjá dreingjum og monnum. Men hetta hendi í gjár, tá Dánjal Dahl Ljósheim á seinastu 100 metrunum spurtaði fram við Rógva Kárason og vann við 2.55,71.
Dánjal Dahl Ljósheim eltir Rógva Kárason. Aftanfyri síggjast brøðurnir Gunnar og Hans Sivertsen
Í rimarenningini sóu vit eisini ein sera evnaríkan smádrong, Eira Glerfoss, vísa sítt kynstur. Hann vísti okkum, at tað so avgjørt ikki var av tilvild, at hann vann gull í Tårnby Games herfyri. Og hesaferð rann hann enn skjótari, og setti greitt bólkamet. Eisini stórasystur Eira, Bára Glerfoss, vísti framúr evni í rimarenningini, og vann stórsigur við nýggjum bólkameti.
Eiri Glerfoss, rimarennari við heilt serligum gávum.
Sera gleðiligt var at síggja grøna skarðan úr Eysturoynni. Roysnið var væl mannað í yngru aldursbólkunum, og úrslitini stak góð. Fleiri sigrar vóru til Roysnið, og spennandi verður, um tey veruliga kunnu fáa fótin fyri seg. Evnini er í øllum førum góð.
Hetta var bert eitt lítið vet av tí, sum hendi á Tórsbreyt í gjár. Øll úrslitini kunnu lesast her niðanfyri.


text:
Tryggari sjóferðsla í norði við ES-stuðli
MRCC í Føroyum er partur av stórari europeiskari verkætlan, sum hevur fingið stuðul frá Horizon 2020. Tað er Hovedredningssentralen i Nord-Norge við sæti í Bodø, sum hevur fingið stuðul til at styrkja tilbúgvingina í norðurøkjunum gjøgnum verkætlan, sum kallast ARCSAR.
Økta skipaferðslan við flutnings- og cruiseskipum leggjur stórt trýst á økið og setur stór krøv til tilbúgvingina í øllum norðurøkjunum
ARCSAR-verkætlanin skal verða við til at styrkja tilbúgvingina. Málið er at fremja nýskapanir innan tøkni, mannagongdir, arbeiðshættir og aðrar arbeiðsgongdir, sum skulu menna eina munadyggari og betri leiti- og bjargingartænastu og oljuverjutilbúgving í Arktis.
Talan er um samstarv millum hægri lærusstovnar, almennar tænastustovnar og vinnufyritøkur, millum teoretikarar og praktikarar.
Umframt Hovedredningssentralen i Nord-Norge eru norsku luttakararnir Kystverket, Kystvakten, Nord universitet, Metrologisk Institutt, AECO og Maritimt Forum Nord.
Harafturat verður samstarvað við partar í Føroyum, Íslandi, Finlandi, Írland, Italia, Svøríki, Týsklandi, Kanada, Ný Sælandi, Stóra Bretlandi, Russlandi og USA.
Samlaða játtanin til verkætlanina er umleið 26 mió. kr. Av hesum er stuðulin til MRCC Tórshavn góðar 500.000 kr.
Til ber at lesa meira um ARCSAR-verkætlanina og samstarvspartarnar í ES-skránni Cordis
Tað er norska Forskingsrådet, sum ber tíðindini saman við einum stuttum film um verkætlanina.
Stuðul kann fáast til nógvar samfelagsavbjóðingar
ARCSAR verkætlanin er eitt gott dømi um, hvussu ES við Horizon 2020 skránni stuðlar ymsum pørtum í samfelagnum at finna nýggjar loysnir til samfelagsavbjóðingar. Í Horizon 2020 verður eggjað til og latin dyggur fíggjarligur stuðul til samstarv millum almenna og privata geiran, millum granskingarstovnar, almennar stovnar og privatar fyritøkur. Endamálið við samstarvinum skal ítøkiliga kunna betra um samfelagið á ymsan hátt og skapa nýggjar vinnur og arbeiðspláss.
Føroyskir stovnar og fyritøkur kunnu luttaka í samstarvsverkætlanum á jøvnum føti við onnur í Europa, tí Føroyar hava avtalu við ES um samstarv á økinum.
Meira kunning um Horizon 2020 fæst við at venda sær til Granskingarráðið.


text:
- Tíðindi, mentan og ítróttur
Sjúkrahúsverkið: Koppsett kunnu koma á vitjan
Sjúkrahúsverkið ger nú vart við, at koppsett gott kunnu vitja innløgd á sjúkrahúsunum.
Smittustøðan í Føroyum í løtuni hevur við sær, at avvarðandi eru varin við at vitja innlagdar sjúklingar á sjúkrahúsunum, skrivar Sjúkrahúsverkið á heimasíðuni.
"Men koppsettir borgarar kunnu framhaldandi vitja sjúklingar. Tó eiga koppsettir borgarar, sum hava verið uttanlands, at bíða eftir úrslitinum frá koronukanningini heimkomudagin, innan vitjað verður á sjúkrahúsinum."
Sjúkrahúsverkið minnir tó á almennu tilmælini um frástøðu og at spritta hendur, meðan vitjað verður.


text:
Hvat finnur Heri Hara? - Nýggj føroysk smábarnabók
mentan24-09-2021 - 10:47 - Jóanis Nielsen
Hvat finnur Heri Hara? - Nýggj føroysk smábarnabók
Hendan fitta,nýggja bókin er um Hera Haru. Heri er ein forvitin føroysk hara. Ein morgunin Heri Hara er farin út at leita eftir morgunmati, finnur hann okkurt, sum hann ongantíð hevur sæð fyrr, hvat finnur Heri Hara?
Í bókini hittir Heri Hara millum annað Gretu Grind og Virgar Veðr, ímeðan hann roynir at finna út av, hvat tað er, sum hann hevur funnið.
Jóhanna Thomsen hevur skrivað og myndprýtt bókina.Bókin er innbundin,hon er32 síður og hóskar til børn í aldrinum 2-5 ár.
Mentanargrunnur Landsins og Nes kommuna hava stuðlað útgávuni. Bókinerat fáa í bókahandlunum kring landið


text:
Sjónvarp
Sjónvarp tøkniligt kervi til at varpa út livandi myndir og ljóð. Vit fáa hungursneyð, kríggj og vanlukku lúkst inn í stovu okkara, og vit fylgja t.d. við á rúmdarferðum, sum fór alt fram beint fyri eygunum á okkum. Sjónvarpssendingar eru ravmagnsaldur, sum verða sendar úr antennum. Sjónvarpstólið ger so aldurnar um til myndir og ljóð. Aldurnar kunnu eisini vera sendar um fylgisvein. Fylgisveinasjónvarp kann verða sent nógv meiri víða enn annars, men parabolantenna krevst at taka ímóti aldunum. Eisini ber til at senda um jarðkaðlar.
Á skíggjanum tykjast fólkini at flyta seg. Í veruleikanum síggja vit 25 myndir um sekundið, og tí fatar eygað ikki hvørja einstaka mynd. Elektróngeislar leita eftir skíggjanum innan og raka smáar blettir úr evnafrøðievnum. Tá ið geislin rakar blettirner, lýsa teir antin grønir, bláir ella reyðir, sum eru høvuðslitirnir. Burtur úr teimum verða so allir aðrir litir gjørdir, so myndin á skíggjanum verður, sum hon eigur.
Sjónvarp Føroya sendir um alt landið, og nógvir føroyingar síggja eisini sjónvarp um fylgisvein.


text:
Hevur tú trupulleikar við skeivum tonnum, er stórur møguleiki fyri at vit kunnu hjálpa tær. Tær flestu viðgerðirnar taka ikki longur enn 6-18 vikur, og verða gjørdar uttan brúk av føstum boyla. Eftir sjálva viðgerðina skalt tú hava ein tunnan skinnara á um næturnar í nakrar mánar, og síðan verður ein tunnur jarntráður festur...
Á klinikkini verður alt frá vanligari tannrøkt til størri inntriv gjørt. Men í tí dagliga verður eisini stórur dentur lagdur á fyribyrgjandi ráðgeving, um hvussu ein kann røkja sínar tenn. Tað er altíð ein spennandi avbjóðing at hjálpa fólki, sum hava trupuleikar við tonnunum. Ikki bara fyri at sleppa undan...


text:
Heðin Zachariasen
Heðin Zachariasen (føddur 13. september 1959 í Hvalvík) er politikari fyri Fólkaflokkin.
Hann var kommunustýrislimur og varaborgarstjóri í Hvalvíkar kommunu 1992–1996 og borgarstjóri har 1997–2004. Tann 1. januar 2005 legði Halvíkar kommuna seg saman við øðrum kommunum í Sunda kommunu, og var Heðin Zachariasen borgarstjóri har 2005-2008. Á kommunustýrisvalinum 2008 stillaði hann ikki uppaftur, men til kommunustýrisvalið í 2012 stillaði hann uppaftur og er aftur borgarstjóri frá 2013.
Heðin Zachariasen var valdur á Løgting 2002-2008 (tó ikki tíðarskeið sum landsstýrismaður), og var hann eykamaður fyri Jørgen Niclasen 2008–2011. Hann var landsstýrismaður í innlendismálum 2007-2008.
Keldur[rætta | rætta wikitekst]
- Løgtingið 150 – Hátíðarrit, bind 2 (2002), s. 362. (PDF)
- Heðin Zachariasen á heimasíðuni hjá Løgtinginum


text:
Artemis Fowl
Bókadeild Føroya Lærarafelags
62,00 kr
Spar 5,00 kr
- Síður: 273.0
- Útgávuár: 2004
- Upprunamál: enskt
- Innbinding: heft við klaffum
- Rithøvundur: Eoin Colfer
- Myndir: Tony Fleetwood
- Týðari: Bergur Rasmussen
Tólv ára gamli Artemis Fowl er eitt kriminelt flogvit. Men hóast tað kann Artemis ikki vita, hvussu leikur fer, tá ið hann skipar fyri burturtøkuni av álvinum Holly Short, sum er kapteynur í HULdeildini. Tí hetta eru ikki álvar úr barnasøgum! Nei, hesir álvarnir eru vandamiklir og alvápnaðir ...
Artemis heldur, at hann hevur sett álvarnar upp á pláss, tí teir eru bundnir av føstum reglum og mannagongdum. Men so broyta álvarnir sínar mannagongdir ...


text:
Tollreglur
Øll ferðandi kunnu keypa hesa vøru til egna nýtslu uttan at rinda toll- og avgjald. Er talan um rúsdrekka og tubbak, skal ein vera fyltur 18 ár.
Sí annars galdandi reglur á heimasíðuni hjá TAKS her.
- Rúsdrekka
- 1 litur av rúsdrekka upp til 60%* + 1 litur av heitvíni upp til 22%* + 2 litrar av øli ella 2 litrar cider upp til 5,8%*
- ella 1 litur av rúsdrekka upp til 60% + 2,25 litrar av borðvíni + 2 litrar av øli ella 2 litrar cider upp til 5,8%*
- ella 2,25 litrar av heitvíni upp til 22%* + 2 litrar av øli ella 2 litrar cider upp til 5,8%*
- ella 4,5 litrar av borðvíni + 2 litrar av øli ella 2 litrar cider upp til 5,8%*
- ella 10 litrar av øli ella 10 litrar av cider upp til 5,8%
**) % vol.alk
- Tubbaksvørur
- 200 sigarettir
- ella 100 sigarillos
- ella 50 sigarir
- ella 250 gr. av tubbaki
- Luktilsi o.a.
- Luktilsi, í mesta lagi 50 gr.
- Rakivatn, í mesta lagi 25 cl.
- Sjokulátuvørur, í mesta lagi 3 kg.
- Sodavatn, í mesta lagi 10 litrar
- Aðrar vørur
- Ferðandi kunnu eisini taka aðrar vørur við toll- og avgjaldsfrítt. Hesar vørur mugu ikki hava hægri virði enn 2.500 kr. uttan mvg til samans. Hevur vøran hægri virði enn 2.500 kr., skal hon tollast av fulla virðinum.
- Vøra, sum hoyrir saman sum eind, kann ikki flytast inn partvíst ella fleiri ferðir ella av fleiri persónum toll- og avgjaldsfrítt, hóast virðið á hvørjum parti sær er lægri enn 2.500 kr.
(Trýst á myndina fyri at síggja sum PDF - fíla)
Føroyar eru ikki limir í Europeiska Samveldinum. Føroyar eru somuleiðis ikki við í EBS-samstarvinum.
Tað merkir, at serligar reglur eru galdandi fyri innflutning av vørum til Føroyar.
Mælt verður tí til at spyrja tollmyndugleikarnar hvørjar ásetingar til eina og hvørja tíð eru galdandi.
Tú kann síggja myndina omanfyri sum PDF - fíla her.


text:
Start nr. skulu heintast á Skálatrøð í dag, millum kl. 16.30 og 17.45. Tað ber til at melda til í dag, á staðnum, millum kl. 16.30 og 17.30. Vit standa á økinum við Østrøm 🙂
Sum seinastu nógvu árini, renna vit aftur niðri á Skálatrøð, dagin fyri Ólavsøkuaftan. Startskotið til renningina verður tann 27. juli kl. 18.00 og hjá teimum flestu, er tað eisini startskotið til eina góða Ólavsøku.
Karmarnir um renningina, eru niðri á Skálatrøð. Har er slætt og gott at renna og ikki minst, er tað sera áskoðaravinarligt. Fólk úr øllum heraðshornum plaga at luttaka og hjá fleiri útisetum er tað ein fastur táttur, at renna við Ólavsøkurenningini. Teinurin hjá teimum vaksnu er 5 km, og kann tað viðmælast ungum, sum eldri, vandum og minni vandum, at renna við. Og ikki er neyðugt, at verða limur í nøkrum felagið. Seinastu árini eru fleiri kaffistovur á rutuni og tað ger ikki bara rutuna tronga, men við teimum koma eisini fleiri áskoðarar, sum njóta eina máltíð uttanfyri kaffistovurnar. Bátar liggja eisini undir Bryggjubakka og alt hetta ger Ólavsøkurenningina til nakað serstakt!
Børnini plaga heldur ikki at smæðast burtur og meira enn eina ferð er tað hent, at onkur nýggj stjørna stingur seg fram um hini, og vinnur óvæntað. Børnini renna styttri, enn tey vaksnu. Teinarnir eru frá 430 metrum til 1,3 km. Í ár broyta vit raðfylgjuna soleiðis, at børnini renna fyrst. Renningin byrjar sostatt kl. 18, og tey yngstu børnini renna fyrst. Heiðursmerkini handa vit so hvørt, bólkarnir eru lidnir at renna. Tey vaksnu renna aftaná, umleið kl. 18.45.
Vit í Bragdinum gleða okkum altíð til Ólavsøkurenningina og vilja vit aftur í ár bjóða tykkum øllum vælkomnum at luttaka í renningini.
Tað er lættari at fyrireika, um meldað verður til í góðari tíð og tað er sera ómakasleyst, tí gjaldast kann við tilmelding. Freistin at melda til er 25.juli og tá kostar tað 80 kr fyri vaksin og 40 kr fyri børn.
Leinki at melda til er her:
https://www.atgongumerki.fo/fif/
Eftirtilmelding er sama dag, sum renningin, millum kl. 16.30 og 17.30, har startnummurini skulu heintast. Tá kostar tað 100 kr fyri vaksin og 50 kr fyri børn.
Vit síggjast 27. juli at svikstarta Ólavsøkuna á Skálatrøð.


text:
Hetta er ikki enn ein pseudo objektiv, óheft mentanarsíða. Her vera bæði meiningar og pástandir, onkrir væl grundaðir onkrir sera littir. Men eg fari at vera reiðiligur og skilagóður, somikið kann eg lova tykkum.
Eg havi eisini givið tykkum lesarum møguleika at viðmerkja umvegis tykkara Facebook profil.
Á nudlar.net fari eg at ummæla fyrst og fremst tónleik. Somuleiðis arbeiði eg við at leggja út savn av áhugaverdum greinum, ummælum, samrøðum og hugleiðingum, ið eg havi latið úr hondum, síðan eg byrjaði at skriva. Sjálvandi koma eisini hugleiðingar o.a. tílíkt á hesa síðuna, so hvørt eg skrivi hesar. Harumframt ber til at fylgja mínum renniloggi úti í høgru síðu á hesari síðuni, og seinni vera eisini myndasøvn at finna her á síðuni.
Eg havi ummælt í yvir 20 ár, fyrst og fremst tónleik, men eisini ymiskt annað so sum sjónleik og bókmentir. Onkuntíð við hepnari hond, aðra tíðir ivaleyst minni heppið. Men altíð við tí í huga at møta tí, ið eg skuldi ummæla við virðing og í rætta konteksti.
Men ummælini eru fækkaði seinastu árini, og hetta er fyrst og fremst, tí eg ikki longur havi nakran miðil at ummæla fyri. Hetta er í sær sjálvum eingin katastrofa. Men eg má staðfesta, at tíanverri eru tað heldur ikki serliga nógv onnur sum ummæla, og hetta er keðiligt.
Eg havi sjálvur verið íðkandi listafólk, bæði á tónleikapalli og í bókum, og dugi tí at virðismeta, hvussu nógv ummæli hava at siga fyri okkum, sum lata eina uppliving frá okkum. Vit eiga nógv dugnalig listafólk, og ummæli eru týdningarmikil ikki bert til at stuðla teimum góðu til at gerast betur, men eisini til at hjálpa áskoðarunum at kenna mun á gulli og lorti.
Eg fái alsamt fleiri áheitanir frá listafólki, um eg ikki kann ummæla tey, tí eingin annar ger tað. Hetta haldi eg vera ein syndarliga støðu, og hevur hetta stuðla undir avgerina at seta á stovn nudlar.net.
Miðlahúsið hevur í nógv ár lagt miðlar til míni ummæli við planet.fo og Sosialinum. Undir Jan Muller var hetta økið raðfest, og við mær sum fungerandi tónleikaskribenti, fekk tónleikur nógv pláss bæði á prenti og á netmiðlum. Eg eri enn errin av, at vit okkurt summar, megnaðu at ummæla hvørja einastu konsert á Asfalt, G!, Summarfestivalinum og Fjarðafestivalinum umframt hvørja framførslu á ólavsøkukonsertini.
Men miðlarnir hjá Miðlahúsinum rúma ikki longur ummælum. Hetta er ein partur av teimum raðfestingum, ella burturraðfestingum, ið tunga fíggjarstøðan hevur við sær. Tí havi eg fyrst og fremst ummælt fyri Kringvarpið, har Kvørnin hevur lagt senditíð av til fløguummæli. Men nú er eisini Kvørnin slókna. Programleiðslan í Kringvarpinum hevur opinbart mett, at Public Service merkir, at um eingin annar ger tað, so pjøvast vit heldur ikki.
Norðlýsið hevur somuleiðis latið pláss til míni ummæli, og havi eg havt stóra gleði av, at ummæla fyri lokalavísina hjá útjaðaranum á Summarfestivalinum seinastu tvey árini, og tað er ikki óhugsandi, at eg aftur komandi ár fylli nordlysid.fo við mínum konsertfrásagnum.
Umframt hesar miðlar havi eg gjøgnum árini ummælt fyri miðlar sum Jasstíðindi, Handilskúluna, Dimmu, Oyggjaskeggja, Nærvarp Okkara, Kvinnu, Fjølnir, Atlantic Radio, Rás 2 og seinastu tíðina eisini fyri Listinblogg.
Eingin ivi um, at Listinblogg er eitt framstig fyri føroyska list, og eitt frálíkt átak. Men hetta er eitt átak hjá Kinnu og Inger, og eg kenni tí ikki nakra ognarkenslu fyri hesum og havi sostatt eisini trupult við at gera sjálvboðið arbeiði fyri tey. Tí havi eg tikið stig til hesa heimasíðu.
Eg vóni sjálvandi, at kunna samstarva við hinar miðlarnar, so sum Listinblog, Røddina og teir meira etableraðu miðlarnar, og teir eru vælkomnir at seta seg í samband við meg, um tey ynskja at brúka tilfar frá hesari síðu..
Møguleiki er at lýsa á hesari síðu bæði í høgra bredda og ovast á síðuni. Hevur tú áhuga í tí, ella ynskir tú at stuðla mínum ummælisvirksemi, ber til at seta seg í samband við meg á nielsuni@gmail.com.
Vælkomin til Nudlar.net


text:
Strongd
Ert tú strongd/ur? Hevur tú ilt við at finna frið?
Eingi børn skulu vera strongd. Tað er ábyrgdin hjá teimum vaksnu at hjálpa tær at fáa strongdina burtur. Her kanst tú finna góð ráð um, hvussu tú lættari kanst fáa meira frið rundan um teg.
1
Fortel hvussu tú hevur tað. Tú kanst siga við foreldur tíni, at tú følir teg strongda/n og hevur brúk fyri hjálp, so at tú fært tað gott.
Eingi børn skulu vera strongd.
Foreldur tíni hava ábyrgdina av, at tú hevur tað gott. Tey skulu hjálpa tær at fáa meira frið rundan um teg.
2
Fá hjálp við at hyggja at gerandisdegi tínum.
Vit vita, at sumt av tí, ið ger, at børn verða strongd, er:
- Ov nógv frítíðarítriv.
- Ov lítið av svøvni.
- Trupulleikar heima.
- Tá ið skiftandi foreldravitjanir ikki rigga.
- Ov nógv skúlating.
- Strongd foreldur.
- Foreldur, ið vænta ov nógv av børnunum.
- Tráanin eftir at vera tann besti í øllum.
Tað kann vera, at okkurt í gerandisdegi tínum skal broytast.
3
Fá hjálp til at vera minni virkin.
Tá ið tú hevur hugt at gerandisdegi tínum og funnið útav, at tú kanska hevur ov nógv um oyrini, kann tað verða neyðugt, at tú vrakar ymist, hóast tað er keðiligt.
Foreldur tíni skulu hjálpa tær at taka avgerðirnar um, hvat ið skal vrakast.
Tað kann væl vera, at tað sýnist sum, at tú hevur tíð til alt. Men minst til, tær tørvar eisini løtur, har ið tú einki gert.
4
Sov, et og flenn!
Syrg fyri, at tú svevur væl. Sløkk fartelefonina ella ger hana ljóðleysa um náttina, so at hon ikki órógvar teg.
Tað kann eisini verða torført at fáa góðan náttarsvøvn, um tú hyggur í ein skíggja, beint áðrenn tú skalt sova.
Hevur tú ilt við at sovna, so hava vit nøkur góð ráð her.
- Tað er týdningarmikið at geva kroppinum brennievni – tað vil siga mat! Kroppinum tørvar sunnan og føðsluríkan mat.
- Gev tær tíð at flenna – tað er ein deiligur máti at kobla úr uppá.
- Samanber tú teg nógv við onnur?
Tá ið mann hyggur at sosialu miðlunum, so sum Instagram ella Snapchat, so kann tað tykjast sum, at øll onnur hava tað fullkomna lívið. Tað er tí, at fólk leggja bara tað út, sum vísir tað. Tú kanst siga, at tey leggja eitt filtur á veruleikan og soleiðis klippa tær keðiligu løturnar burtur.
Minst til: Eingin er fullkomin. Lívið er bæði mótgangur og gleði 🙂


text:
Útgivið tann: 30.12.2013
Skræða, skrædna (Jógvan í Lon Jacobsen)
Skrivað hevur: Jógvan Andersen
Orðini skræða og skrædna koma við hvørt í bland. Tá ið vit siga skræða, er tað onkur, sum ger tað, men tá ið vit siga skrædna, hendir tað bara, uttan at vit vita hvør ger tað. Vit kunnu skræða okkurt sundur, men vit kunnu ikki skrædna nakað sundur. Vit kunnu hinvegin siga, at okkurt skrædnar ella skrædnar sundur, men vit kunnu ikki siga, at okkurt skræðir ella skræðir sundur. Siga vit t.d. at seglini vórðu skrødd, er tað onkur, sum hevur gjørt tað, men siga vit at seglini skrædnaðu, hendir tað bara. Úrslitið er sjálvandi tað sama. Dúkurin skrædnaði ella varð skræddur merkir ikki heilt tað sama.


text:
Føroya Sjósavn varð sett á stovn í 2006, við ti endamáli, at sýna fram dýr og plantur sum liva í sjónum á okkara leiðum. Føroya sjósavn er skipað sum grunnur við nevnd og einum dagligum rakstri. Framsýningarnar hava síðan 2006 verið í íshúsinum á Argjum. Serligur dentur verður lagdur á at hava livandi framsýningar, sum geva gestum eina so góða heildarmynd av lívinum í sjónum á okkara leiðum sum til ber. Harumframt er eitt aðalmál at undirvísa skúlaflokkum, barnagørðum og øðrum bólkum í evnum sum hava beinleiðis samband við lívið í sjónum og framsýningarnar
Føroya Sjósavn varð sett á stovn í 2006, við ti endamáli, at sýna fram dýr og plantur sum liva í sjónum. Harumframt er eitt aðalmál at undirvísa skúlaflokkum, barnagørðum og øðrum bólkum í evnum sum hava beinleiðis samband við framsýningarnar. Síðan 2006 hava skúlaflokkar og barnagarðar í hópatali vitja á sjósavninum. Skúlatænastan er opin alt árið, tó ikki tær tíðir tá ið opið er fyri almenninginum. Um tú ert lærari ella námsfrøðingur og ætlar at vitja okkum, so ber til at avtala tíð frammanundan og um ynski er fyri serligari undirvísing á staðnum so kan tað eisini leggjast til rættis.
Copyright © All Rights Reserved


text:
##med2##
Hetta hevur verið ein góður dagur uppá nógvar mátar við góðum føroyskum og skotskum vinarlagi uttanfyri vøllin, ikki minst við stóru peningagávunum til Javna. Tað manglaði bara ein uppiborin javnleikur móti Skotlandi á vøllinum, so hevði dagurin verið fullkomin, men tað sluppu vit ikki at uppliva aftaná eitt VAR-panel bøldi fleiri minuttir omaná avgerðini um eitt avgerandi mál, og tað fall til Skotland, og skotar kunnu bókstaviliga fegnast um eina "hondbólts-bjarging", ið gevur teimum trý stig. Súrt, men vit kunnu bara lyfta hattin av fyri hugburðinum og stríðsviljanum hjá føroyska liðnum.
Á ljóðfíluni omanfyri ber til at hoyra frá FM1:
1) Hoyr Trónd Arge, frásøgumann hjá FM1 og Jens Martin Knudsen, viðmerkjara siga frá og seta orð á keðiliga og avgerandi málið.
2) Hoyr Trónd og Jens Martin taka samanum eitt rimmar leikligt avrik hjá føroyska liðnum, men málini mangla og tað meir enn nakað er tað, ið kostar okkum stigini.
Føroyar – Skotland 0-1 (0-0)
0-1: Lyndon Dykes 86.
Føroyar: Teitur Matras Gestsson – Gilli Rólantsson Sørensen, Odmar Færø, Heini Vatnsdal (Hørður Askham, 58.), Sonni Ragnar Nattestad, Viljormur Davidsen (Petur Knudsen, 59.) – Hallur Hansson (John Frederiksen, 91.), Brandur H. Olsen, Gunnar Vatnhamar, Ári Mohr Jónsson – Jóan Símun Edmundsson (Klæmint A. Olsen, 93.)
Á beinkinum uttan at verða skiftir inn: Gunnar Nielsen, Mattias H. Lamhauge, Jóannes K. Danielsen, Jóannes Bjartalíð, Sølvi Vatnhamar, Tróndur Jensen, Hannes Agnarsson
Gult kort: Brandur Hendriksson Olsen
Venjari: Håkan Ericson
Hjálparvenjari: Eli Hentze


text:
Nýggj heimasíða
Vitja heimasíðuna her.
Sálarfrøðingur til Suðuroyar barnaverndartænastu
Søkt verður eftir sálarfrøðingi til Suðuroyar Barnaverndartænastu til setan 01. september 2021. Arbeiðstíðin er 30 tímar um vikuna.
Nýtt integrasjónstilboð á Útlendingastovuni
(For English, please read below)
At flyta til eitt nýtt land kann vera spennandi og læruríkt, men eisini til tíðir avbjóðandi. Tað er heldur ikki altíð lætt at vita, hvønn ein skal venda sær til fyri at fáa ráð og vegleiðing.
Skráin til bygdarráðsfundin 28. mai 2021.
Hesi mál verða viðgjørd á bygdarráðsfundi, fríggjadagin 28. mai 2021. kl. 21:00.
Sumbiar Kommuna
Ung í arbeiði 2021
Aftur í ár kunnu ungfólk melda seg til verkætlanina »Ung í arbeiði«. Umsøkjarin skal vera fyltur 14 ár 1. juli og ikki 17 ár 01. juli 2021.
Broytingar í innsavningini eftir hvítusunnu
Í komandi viku er innsavningin av húsarhaldsposum forskotin ein dag.